Қўлга тушмаган ўғри эмас. Адлия вазирлиги нотариал соҳадаги юлғичликларни рад этди\n20:29 / 22.05.2017\nБундан икки ой муқаддам Кун.uz сайтида «Жамият» газетасида чоп этилган «Нотариал идорадаги найранглар» номли мақола эълон қилинган эди. Мақолада бугунги кунда давлат нотариал идораларида илдиз отган долзарб муаммолар қаламга олинганини ўқувчиларимиз яхши эслашса керак.\nБугунга қадар қарийб тўқсон минг маротаба ўқилган мазкур мақола ижтимоий тармоқларда кўплаб муҳокамаларга сабаб бўлди, юртдошларимиздан бу борада кўплаб мурожаатлар олдик. Ижтимоий тармоқларда билдирилган фикрлар мақолада ёритилган муаммога жуда кўпчилик дуч келганини кўрсатди.\nБироқ «Жамият» газетасининг бош муҳаррири Беҳзод Шукуров фейсбукдаги саҳифасида маълум қилишича, мақолада кўтарилган муаммони Адлия вазирлиги тан олмаган. Шунинг баробарида вазирлик 2016 йил давомида Тошкент шаҳридаги давлат нотариал идоралари ходимларининг 51 нафарига нисбатан ҳайфсан ва жарима тариқасидаги интизомий жазо чоралари қўлланилгани ҳамда 5 нафари эгаллаб турган лавозимидан озод этилганини ошкор қилган. Аммо жазога нима сабаб бўлгани очиқланмаган. Газетанинг 5 майдаги сонида «Нотариал идорадаги найранглар» сарлавҳали мақолага Адлия вазирлигининг жавобини ва «Жамият» газетаси таҳририятининг унга муносабати эълон қилинган. Қуйида вазирлик эътирози ва таҳририятнинг бунга билдирган жавобини тўлиқ ўқишингиз мумкин.\n«Нотариал идорадаги найранглар» сарлавҳали мақолага («Жамият» 2017 йил 10 март) Адлия вазирлигининг жавоби\n«Жамият» газетасининг 2017 йил 10 март кунги 10-(542)-сонида «Нотариал идорадаги найранглар» сарлавҳали мақола чоп этилган. Ушбу мақолада Тошкент шаҳар Олмазор туман 11-сон давлат нотариал идора ходимлари томонидан 2016 йил 19 октябрда айрим фуқаролардан кўчмас мулкни ижарага бериш ва текин фойдаланиш шартномаларини тасдиқлашда ортиқча пул маблағлари олиб қолинганлиги тилга олинган.\nМазкур ҳолат Адлия вазирлиги ходимлари томонидан Олмазор туман 11-сон давлат нотариал идорасида 2016 йилнинг 19 октябр куни расмийлаштирилган квартирани ижарага бериш ҳамда ундан текин фойдаланиш шартномалари иштирокчиларининг фикр ва мулоҳазалари асосида ўрганилганда, улар томонидан ушбу давлат нотариал идорасида шартномалар қонуний тасдиқланганлиги ҳамда амалдаги қонун ҳужжатларида белгиланган ставкалар бўйича тўловлар ундирилганлиги маълум қилинди.\nМақола муаллифи Ж.Ниёзов иштирокида турар жойдан текин фойдаланиш шартномасини расмийлаштиришда мақолада кўрсатилгандай 22466,25 сўм эмас, 29955 сўм, яъни шартнома учун 22466,25 сўм ва мулкдорнинг турмуш ўртоғи розилик аризасини тасдиқлаганлик учун 7488,75 сўм миқдордаги тўловлар ундирилган. Бу эса Ж.Ниёзов томонидан чоп этилган мақолада кўрсатилган фактлар асоссиз маълумотларга таянган ҳолда ёзилганлигидан далолат беради.\nЎрганиш давомида мақолада кўрсатилган ҳолатларга аниқлик киритиш мақсадида вазирлик ходимлари томонидан Ж.Ниёзов таклиф қилинганда, у томонидан қўшимча маълумот беришдан бош тортилди.\nЎзбекистон Республикаси «Журналистлик фаолиятини ҳимоя қилиш тўғрисида»ги Қонунининг 6-моддасига асосан ўз касбига доир фаолиятни амалга ошириш чоғида журналист ўзи тайёрлаётган материалларнинг тўғри ёки нотўғри эканлигини текшириши ва холис ахборот тақдим этиши, айбсизлик презумпцияси принципига амал қилиши ҳамда шахснинг ҳуқуқлари ва эркинликларини, шаъни ва қадр-қимматини ҳурмат қилиши шарт.\nУшбу Қонуннинг 15-моддасида журналист ўзи тайёрлаётган ва тарқатаётган хабарлар ҳамда материалларнинг ҳаққоний бўлиши учун қонун ҳужжатларида белгиланган тартибда жавобгар бўлиши белгиланган.\nЎзбекистон Республикасининг «Ахборот олиш кафолатлари ва эркинлиги тўғрисида»ги Қонуни 11-моддасига мувофиқ оммавий ахборот воситалари эълон қилинаётган ахборотнинг тўғрилигини текшириб кўришлари шарт ва улар ахборот берувчи билан биргаликда унинг тўғрилиги учун жавобгар бўлади.\nЎзбекистон Республикасининг Жиноят кодекси билан оммавий ахборот воситалари орқали туҳмат, ҳақорат қилиш ва рақобатчини обрўсизлантирганлик учун жиноий жавобгарлик белгиланган.\nМаълумот ўрнида билдириладики, нотариал ҳаракатлар ҳамда нотариал идора ва ФҲДЁ бўлимлари ходимлари хатти-ҳаракатлари юзасидан аниқ фактлар бўйича Адлия вазирлиги ва ҳудудий адлия бошқармаларининг «1008» ишонч телефонларига мурожаат қилиниши мумкин.\nБироқ ушбу мақолада келтирилган ҳолатлар Олмазор туман 11-сон давлат нотариал идорасида 2016 йил 19 октябрда юз берганлиги кўрсатилган бўлса-да, бу ҳақда 2017 йил 10 март кунига қадар адлия органларига ҳеч қандай мурожаат келиб тушмаган. Ваҳоланки, Адлия вазирининг виртуал қабулхонаси ҳамда ишонч телефонларига нотариал идоралар фаолияти юзасидан келиб тушган мурожаатлар вазирлик ва ҳудудий адлия бошқармалари томонидан ўрганилиб, ўз тасдиғини топган мурожаатлар бўйича айбдор ходимларга нисбатан интизомий жазо чоралари қўлланилиб келмоқда. Жумладан, 2016 йил давомида Тошкент шаҳридаги давлат нотариал идоралари ходимларининг 51 нафарига нисбатан хайфсан ва жарима тариқасидаги интизомий жазо чоралари қўлланилган ҳамда 5 нафари эгаллаб турган лавозимидан озод этилган.\nФуқароларнинг қонуний ҳуқуқ ва манфаатларини ҳимоя қилиш мақсадида улар томонидан давлат нотариал идоралари ва ФҲДЁ бўлимлари ходимлари хатти-ҳаракатлари юзасидан бевосита Адлия вазирлигига ҳамда ҳудудий адлия бошқармаларига ёзма, электрон ёки «Ишонч телефон»лари орқали оғзаки равишда қилинган ҳар қандай эътироз ва шикоятлар унда кўрсатилган ҳолатларни тўлиқ, холисона ҳамда муаллиф иштирокида ўрганиб чиқилиши, натижаси бўйича ходимларнинг ножўя хатти-ҳаракатлари ўз тасдиғини топган тақдирда уларга нисбатан қатъий чоралар кўришга Адлия вазирлиги ва ҳудудий адлия бошқармалари раҳбарияти доимо тайёрлиги маълум қилинади.\nЎз навбатида, Ўзбекистон Республикаси «Оммавий ахборот воситалари тўғрисида»ги Қонунининг 34-моддасига асосан юридик ёки жисмоний шахс оммавий ахборот воситасида эълон қилинган, ҳақиқатга мос келмайдиган ҳамда ўзининг шаъни ва қадр-қиммати ёки ишчанлик обрўсини таҳқирловчи маълумотлар учун раддия беришни таҳририятдан талаб қилишга ҳақлидир.\nЮқоридагиларга кўра, газетанинг 10- (542)-сонида чоп этилган «Нотариал идорадаги найранглар» сарлавҳали мақолада кўрсатилган ҳолатлар ўз тасдиғини топмаганлиги сабабли белгиланган тартибда раддия эълон қилишингиз ва натижаси ҳақида вазирликка маълум қилишингиз сўралади.\nВазир ўринбосари Н.Жўраев\nГазетамизнинг 2017 йил 10 март сонида эълон қилинган «Нотариал идорадаги найранглар» сарлавҳали мақола жуда кўп муҳокамалар, мунозараларга сабаб бўлди. Таҳририятимизга қилинган қўнғироқларни айтмайлик, оддий газетхон ёки бошқа соҳа вакилларининг ўзаро учрашув ва жонли мулоқотларда билдирган фикрлари хусусида ҳам индамаймиз. Фақат ижтимоий тармоқларда кенг тарқалган мақолага фойдаланувчилар қолдирган изоҳларга бирров назар ташлашни тавсия этамиз. Ҳақиқий манзарани тасаввур этиш учун шунинг ўзи кифоя, назаримизда. Зеро, мақолада кўтарилган муаммо жиддий, нотариал идора ходимлари фаолиятидан қониқиш ҳосил қилмаётганлар кўп. Акс ҳолда, акс-садо бунчалар катта бўлмас эди.\nМақола кўпларнинг эътирофига, Адлия вазирлигининг эса эътирозига сабаб бўлди. Эътирознинг асосий мазмуни – журналист қаламга олган ҳолат тасдиқланмади, тасдиқланмаган маълумотни оммавий ахборот воситаларида эълон қилиш муайян жавобгарликка олиб келади, маъносида огоҳлантиришу («пўписа» дегимиз келмади), пировардида, мақолага нисбатан раддия бериш талабидир.\nМана, юқорида вазирлик эътирозини қандай бўлса шундайлигича ўқидингиз. Эътироз мазмун-моҳиятидан келиб чиқиб, бир гапни таъкидлашни хоҳлар эдик: «мақоладаги ҳолатлар тасдиғини топмади» дейилиши – журналист ҳақиқатдан йироқ маълумотлар тарқатибди, дегани эмас. Журналист битта воқелик мисолида бугунги кунда кўпгина нотариал идоралардаги умумий манзарани кўрсатиб беришга ҳаракат қилган. Ахир, журналист ўзи кўрган, гувоҳи ёки иштирокчиси бўлган воқеа, ҳодиса ҳақида фикр, мулоҳаза билдириш, ўз қарашларини оммавий ахборот воситалари орқали тарқатиш ҳуқуқига эга. Бу ерда воқелик қачон содир бўлганию журналист уни қачон қаламга олгани муҳим эмас. Муҳими, нотариал идораларда фуқароларнинг кўп вақти ҳавога совурилаётгани, айрим нотариус ва унинг ёрдамчиларида оддий муомала маданияти етишмаслиги, айниқса, тўланаётган бож ва бошқа чиқимлар қонуний асослантирилган ҳолда тушунтирилмаслиги каби муаммолар ҳамон кўндаланг турибди. Ёки буниям инкор этаверамизми?..\nЭътирозда нотариал идора ва ФҲДЁ бўлимлари ходимларининг хатти-ҳаракатлари юзасидан аниқ фактлар бўйича мурожаат қилиш учун вазирлик ва ҳудудий адлия бошқармаларининг ишонч телефонлари ишлаб тургани, шундай мурожаатлар натижасида қатор нотариал идора ходимларига тегишли жазо чоралари қўллангани алоҳида таъкидланган. Бу эътиборга лойиқ ҳолат, албатта. Бироқ кўрилаётган бундай чора-тадбирлар нотариал идоралардаги умумий манзарага ижобий таъсир кўрсатяптими, деган ўринли савол туғиладики, масаланинг оғриқли нуқтаси ҳам шунда.\nКелинг, тан олайлик: аксарият фуқароларнинг нотариусга иши тушиши ҳамоно пешонаси тиришади?! Нега? Сабаб оддий: нотариусга ишинг тушди дегани, бу аввало, кўп вақтинг ҳавога совурилишини англатади. Бунга асосий сабаб нотариал идораларида (айниқса, пойтахтда) одам кўп бўлишигина эмас. Муаммонинг бир учи нотариусларнинг интизомига ҳам бориб тақалади. Бу мулоҳазаларга дарҳол эътироз билдирилишини сезиб турибмиз: Қаерда? Қани факт? Далил борми? Аслида-ку, бунга «далил»у «факт» қидириш шарт эмас, аксарият нотариал идораларга боринг, манзарага ўзингиз гувоҳ бўласиз.\nЭътирозномада алоҳида қайд этиладики, мақола муаллифи иштирокида турар жойдан текин фойдаланиш шартномаси нотариал тасдиқланиши жараёнида ортиқча тўлов ундирилмаган, барча ҳаракат қонун доирасида амалга оширилган экан… Қўлга тушмаган ўғри эмас, деган гап бор. Шу маънода қўлда аниқ далили йўқ экан, инсон минг ҳақ бўлмасин, хижолатли ҳолатга тушиш эҳтимоли юзага келаверади. Муаллифимиз ҳам айни шундай ҳолатга яқиндай. Бироқ бу ҳол мақола «асоссиз маълумотларга асосан ёзилган» деган мазмунда хулоса чиқаришга асос бўлавермайди.\nҚолаверса, журналист мақолани ҳаводан олиб ёзмаган. Эътироздаги мана бу жумлаларга этибор қаратинг:\n«Мақола муаллифи Ж.Ниёзов иштирокида тураржойдан текин фойдаланиш шартномасини расмийлаштиришда мақолада кўрсатилгандай 22466,25 сўм эмас, 29955 сўм, яъни шартнома учун 22466,25 сўм ва мулкдорнинг турмуш ўртоғи розилик аризасини тасдиқлаганлик учун 7488,75 сўм миқдордаги тўловлар ундирилган. Бу эса, Ж.Ниёзов томонидан чоп этилган мақолада кўрсатилган фактлар асоссиз маълумотларга таянган ҳолда ёзилганлигидан далолат беради»\nВазирликдагилар мақолани яхши ўқимаган кўринади. Чунки мақолада муаллиф кассага қарийб 30 минг (бу эътирозномада айтилган 29955 сўмни англатади) тўлаганини ёзган эди. Ажабланарли жиҳати шундаки, шартномада 14977,5 сўм миқдорида давлат божи, техник тусдаги хизмат учун 7488,75 сўм миқдорида хизмат ҳақи (жами 22466,25 сўм) ундирилгани қайд этилган. Мазкур пулни Ж.Ниёзов пластик карточкасидан тўлаган бўлиб, «Ипотекабанк»нинг Меҳнат филиали томонидан берилган ўша кунги харажатлар ҳақидаги кўчирмага кўра, нотариал идорадаги жамғарма кассада 22466,25 сўмдан ташқари 2995,50 сўм ҳамда 4493,25 сўм ечиб олинган.\nВазирликнинг жавобида мақолада кўрсатилган ҳолатларга аниқлик киритиш мақсадида журналист Ж.Ниёзов вазирлик ходимлари томонидан таклиф этилганида у томонидан қўшимча маълумот беришдан бош тортилгани айтилади. Аммо шундай вазиятда нега таҳририятга мурожаат этилмаган, деган савол ҳам туғилади.\nНотариал идораларида фуқаролардан ортиқча пул ундириш ҳолати одат тусига айланганини мутлақ рад этиш, жуда юмшоқ айтганда, инсофдан бўлмаса керак. Қолаверса, ортиқча ундирилган пул тўлов патталарида акс эттирилмайдики, соҳа ходимлари яланғоч қўлга тутқич бермаслигининг сабаби ҳам шунда. Шунга қарамай вазиятни хаспўшлаш эса умумтараққиётга хизмат қилмайди. Касални яширишга ҳаракат қилингани билан иситмаси ошкор этаверади. Шу оддий ҳақиқатни унутмасак, бас.\nМана, нотариал идоралари фаолияти билан боғлиқ долзарб муаммони жамоатчилик эътиборига ҳавола этдик. Адлия вазирлиги эса унга эътироз билдирди. Қандай хулоса чиқариш эса зийрак ўқувчининг ҳукмига ҳавола.


Биз ҳақимизда — "Шарғункўмир" АЖ\nУшбу кўмир конининг қурилиши 1943 йилда бошланган. «Сариосиё» темир йўли бекатидан «Тоқчиён» (ҳозирги Шарғун шаҳри) 12 километр узунликдаги темир йўл шаҳобчаси қурилди, кўмир ташиш учун 18 километр узунликдаги осма-юк канат йўли, ходимларни ва товар моддий бойликларини ташиш учун 20 километр масофага автойўл қурилди.\n1958 йили Шарғункўмир кони ишга туширилиб, йилига лойиҳа қуввати 400 минг тоннага мўлжалланган.\nШахтанинг қурилишида А.Эшқулов, Х.Турсунов, П.Хурсановлар жонбозлик кўрсатдилар. Уларнинг Бойсундаги кўмир конидан қўлда кўмир қазиб чиқариб, оталари ва боболарининг изларидан боришди.\nУлар Хукуматимизнинг орден ва медаллари билан тақдирланиб, проходкачилар бригадаси бошлиғи Парда Хурсанов «Ҳурматли шахтёр» унвонига эга бўлди ва унинг уч уғли шахтёрлар сулоласининг давомчиси бўлишди.\nШахтани эксплуатацияга 1958 йилда топширгандан сўнг «Шарғункўмир» шахта бошқармаси ташкил топиб, бошқармага ҳар ҳил йилларда В.И.Танишев, А.У.Усманов, Э.Ю.Юсупов, Г.М.Ибрагимов, А.И.Буравлев, Н.К.Курбаноиязов, М.К.Галимов, Х.П.Хурсанов, У.А.Рашидов, К.Л.Хонов, Ч.Т.Очилдиев, К.С.Зокиров, Н.А.Джуракулов, С.Х.Кучаровлар раҳбарлик қилдилар.\nОлтмишинчи йилларнинг бошида Шарғункўмирнинг 95 % майда фракцияли (13 мм) эканлиги кўмир маҳсулотининг сотилишини қийинлаштирди.\nЁш ташкилотни ишлатиш мақсадида ташкилотда брикет фабрикаси қурилиб, 1965 йили ишга туширилди ва брикетланган (қадоқланган) кўмир сотила бошланди.\nОсма канат йўли 1960 йилда қурилиб, кўмир транспортировкаси масаласи тўла-тўкис ҳал бўлди, 1978 йилда ушбу йўл капитал таъмирланиб, қайта ишга туширилди.\nШахтанинг бугунги кунгача бўлган тарихида энг юқори кўмир қазиб олиш кўрсатгичи 1990 йилда эришилган бўлиб, у 220 минг тоннани ташкил этган.\nЗабойлардан қазиб олинган кўмир скрепкали конвейерлар орқали вагонеткаларга ортилиб, электровозлар ёрдамида ташқаридаги кўмир омборига чиқариб ташланади. Кўмир омборидан кўмир бункерларга ортилиб, ундан осма-канат йўлидаги вагонеткаларга ортилиб, 18 кмлик масофага брикет фабрикасига олиб келиниб, темир йўл вагонларига юкланиб, мижозларга жўнатилади.\n«Акционер жамиятлари ва акционерлар ҳақ-ҳуқуқини ҳимоялаш тўғрисидаги» Ўзбекистон Республикасининг 06.05.2014 йилдаги 370-қарорига ОАЖ «Шарғункўмир» акционерлар йиғилишининг 21.06.2014 йилдаги йиғилиши баённомаси, 11.09.2014 йилдаги 187-буйруққа асосан «Шарғункўмир» очиқ акциядорлик жамияти 11.09.2014 йилдан эътиборан «Шарғункўмир» акциядорлик жамиятига айлантирилган.\n«Шарғункўмир» АЖ асосан СССШ маркали тошкўмир қазиб чиқаради, фракцияси 13 мм, калорияси 8100 ккал/кг. Йиллик қуввати – 100 минг тонна, аниқланган кўмир заҳираси – 35,6 млн.тоннани ташкил этади.\nЎзбекистон Респуликаси Президентининг 2014 йил 17 ноябрдаги ПК-2264 сонли ва Ўзбекистон Республикаси Вазирлар Маҳкамасининг 2013 йил 6-июндаги 161-сонли қарорларига асосан 101,3-млн доллар (ўз маблағлари 11,8 млн доллар, Хитой Эксимбанки кредити-89,5 млн.доллар) миқдорида инвестиция жалб қилиш ҳисобидан «Шарғункўмир» акциядорлик жамиятини модернизация қилиш лойиҳасини амалга ошириш кўзда тутилган.\nЛойиҳани амалга ошириш муддати 2015-2018 йиллар.\n1. 2018 йилдан бошлаб, йиллик тошкўмир қазиб олиш ва сотиш 900 минг тоннага етказилади.\n2. Қўшимча 450-500 дан зиёд иш жойлари яратилади.\n3. Кўмир маҳсулоти «Ўзбекэнерго» ДАК нинг Янги-Ангрен ва Ангрен иссиқлик электростанциялари, «Ўзқурилишматериаллари» АК га қарашли цемент заводларига, «қишлоқ қурилиш инвест» корхоналари ва бошқа истеъмолчиларга етказиб берилади.\n«Шарғункўмир» АЖ да акциялар тақсимоти қуйидагича:\n1. Давлат унитар корхонаси-51 %-3 584 854 дона оддий акция, номинал қиймати-1000 сўм.\n2. «Ўзбеккўмир» АЖ-48,86 %-3 434 580 дона оддий акция, номинал қиймати-1000 сўм.\n3. Сариосиё туманидаги «Бозор-М» КК-0,02 %-1 151 дона оддий акция, номинал қиймати-1000 сўм.\n4. Жисмоний шахслар (корхона ҳодимлари)-0,13 %-8 835 дона оддий акция, номинал қиймати-1000 сўм.\nЖами акциялар сони – 7 029 420 дона.\nҲозирги пайтда «Шарғункўмир» акциядорлик жамиятини 2011 йил 01 июлдан эътиборан С.Х.Кўчаров бошқариб келмокда. Олий маълумотли, Тошкент Политехника институтининг кундузги бўлимида таҳсил олиб, 1983 йили тамомлаган. Мутаҳассислиги – тоғ-кон муҳандис-маркшейдер.\nС.Х.Кўчаров ўзига ҳос мардликни, жасоратни талаб этадиган мураккаб соҳада бой тажриба орттирди. Кончилик сирларини доимий равишда қунт билан ўзлаштириб бориб, халқ хўжалиги тармоқларига кўмир маҳсулотлари етказиб беришда муносиб ҳисса қўшиб келмоқда.\n2012-2014 йилларда техника ва ускуна жиҳозларининг талаб даражасида эмаслигига қарамасдан147,0 минг тонна кўмир қазиб чиқарилган, шундан 107,2 минг тоннаси 2014 йилда қазиб чиқарилган ва 160,1 минг тонна кўмир транспорт воситаларига юкланган. Ишнинг самараси ва сифатига кўпроқ эътибор беради ва шунинг учун у раҳбарлик қилаётган «Шарғункўмир» акциядорлик жамияти кўмир қазиб чиқариш режасини 2013 йилда 100,3 фоиз, 2014 йилда 297,8 фоиз бажарган ҳамда кўмир сотиш режасини 2013 йилда 202,0 фоиз, 2014 йилда 296,5 фоизга бажарган. Биргина 2014 йилда жамият томонидан 95,2 млн.сўм соф фойда олинган.\nОлинган соф фойда ҳисобидан 2013-2014 йилларда 3 та “DOSAN-DX” экскаватори ва юклаш техникаси, 2 та “Shanxi”, 2 та “Sinotruk”, 4 та “Howo”, “DOSAN-DX” самосваллари олиб келинган.\n2014 йилдан бошлаб жамиятнинг ишлаб чиқаришини модернизация қилиш бўйича қиймати 101,3 млн.долларлик лойиҳани ишлаб чиқишда ўзининг муносиб ҳиссасини қўшди.\nМустақиллик йилларида амалга оширилган улкан бунёдкорлик ишларини ўз жамоаси даврасида доимо фахр билан тилга олади ва жамоадошларини истиқлол берган имкониятлардан самарали фойдаланишга даъват этади.\n«Шарғункўмир» АЖ ташкилий структураси (18.06.15)


Янги жаҳон рекорди: африкалик аёл биратўла ўн болани дунёга келтирди\nЯнги жаҳон рекорди: африкалик аёл биратўла...\n08.06.2021 20:33 0 3196\nЖанубий африкалик аёл биратўла 10 нафар фарзандни дунёга келтириб, жаҳон рекордини ўрнатди, дея хабар бермоқда маҳаллий IOL портали.\nТаъкидланишича, Жанубий Aфриканинг Гаутенг провинциясидан 37 ёшли Госиаме Тамара Ситоле ҳомиладорлигининг саккиз ойлигида етти ўғил ва уч қизни дунёга келтирди. Энг қизиғи, шифокорлар саккизта бола туғилишини кутаётган бўлишган.\nАввалги рекорд атиги бир ой давом этди — уни биратўла тўққиз болани дунёга келтирган Мали фуқароси ўрнатганди.\nрекорд бола Жанубий Африка\nХориж 24/07, 17:53\nЖанубий Африкада ҳаво ҳарорати -9,9 даражагача совиб кетди


Спорт 11:00 / 06.03.2020 20359\nСуҳбатда Мирхолдиршоевнинг футболчилик фаолияти, хотиралари, ўзбек футболидаги муаммолар, жумладан, ҳужумчилар етишмовчилиги ҳақида сўз боради.\n– Футболга қандай кириб келгансиз?\n– Футболга кириб келишим маҳалладан бошланган. 6 ёшимда эса отам биринчи мураббийим Шукрулло Абдуллаевга олиб бордилар. Кейинчалик «Навбаҳор-3»да Усмон Асқаралиев, Олег Халиулин, Анвар Ўринов каби мураббийлар қўл остида ўйнадим. Асосий таркибга эса Виктор Жалилов жалб этган.\n– Қайси футболчиларнинг ўйинлари сизга мотивация бера олган? Ҳужумчи бўлишингизга туртки берган?\n– Марадона, бразилиялик Роналдо ва Шевченконинг ўйинларини қизиқиш билан кўрардим.\nЎзбекистон чемпионатида ҳам юқори маҳоратли футболчилар ўйнарди. Ёшлигимда отам «Навбаҳор»нинг ўйинларига олиб тушардилар, Фарҳод Магомедов, Олег Шацких, Рустам Дўрмонов каби ўйинчиларнинг ҳаракатларини кузатардим.\nАвваллари «Навбаҳор» ўйинларидан олдин стадионда ёш болалар футбол ўйнашарди. Мухлислар қаршисида ўзимизни кўрсатишга ҳаракат қилардик. Ўйин бошлангач эса болбой вазифасини бажарардик.\n– Ёшлигингизда пойабзал сотиш билан шуғулланганингиз ростми?\n– Йўқ, пойабзал сотмаганман. Акамга нон сотишга ёрдамлашардим. Кун давомида 4та нарсага улгурардим: дарс, акамга ёрдамлашиш, футбол ва карате.\nШу пайтларда отам олиб берган спорт оёқ кийимини 3-4 йил авайлаб киярдим. Шароитлар борасида ҳозирги ёшларга ҳавас қилса арзийди.\n– Лекин шароитлар яхшилангани билан натижалар ўзгармаяпти-ку?\n– Ўзим ҳам шунга ҳайронман. Натижалар кўринмаяпти. Футболчилар, хусусан, ҳужумчилар камайиб кетаётгандек. Бизнинг давримизда миллий жамоага номзод 10-12та ҳужумчи бўларди, ҳар бир клубда 2-3та юқори савияли ҳужумчилар бор эди. Мураббийлар қайси ҳужумчини майдонга туширишни билмай боши қотарди.\nАввалги футболчилар машғулотлардан кейин қолиб, яна 1 соатча ўз устиларида ишлашарди. Ҳозир эса футболчилар машғулотлар тугаши билан шошиб кетишади.\nҲужумчилар ҳақида гапириш мен учун оғир. Чунки чемпионатимизда ҳужумчининг ўзи йўқ. Миллий жамоада биргина Элдор Шомуродов бор, аммо унинг ёнига рақобатчилар керак. Ҳужумчилар мураббийини ташкил этишни таклиф қилган бўлардим. Масалан, дарвозабонлар мураббийи бор-ку.\n– Голларингизга эътибор берсак, одатда чап томондан кириб келиб ўнгга қайрилиб, тўпни айлантириб тепардингиз. Ҳозир бундай футболчиларимиз кам. Бу услуб ҳақида нима деган бўлардингиз?\n– Бу услуб – машғулотлар ва меҳнатлар натижаси. Ўз устимда тинимсиз ишлардим. Бизнинг давримизда ҳимоячилар бўйдор бўлган. Лекин қўрқмасдан жарима майдончасига кириб борардик. Яримҳимоячи ёки ҳужумчи камида 1-2 ҳимоячини алдаб ўтиши, улардан қўрқмаслиги керак. Ҳозир Жалолиддин Машариповда бу хусусиятни кўриш мумкин. Афсуски, бундай ўйинчилар кўп эмас.\nАйрим жамоалар легионер ҳужумчилар олиб келишяпти, аммо мен у футболчиларда ҳеч нарса кўрмаяпман. Легионер камида Драган Черандек бўлиши керак. Савиясиз легионерга берилган маблағнинг ўндан бирини маҳаллий ёш ўйинчига сарфласа фойдалироқ.\n– 2000 йиллар бошида Олий Лигада тўпурарлар ўртасида рақобат кучли эди. Тожиев, Солиев, Исоқов, Бердиев, Холмуродов, Ҳамидуллаев, Идиатуллин ва сиз. Голларингиз сонини оширишда жамоадошларингиздан ёрдам сўрармидингиз?\n– Тўпурарлик пойгасида яримҳимоячилар, ҳужумчилар, ҳатто мураббийлар ҳам катта ёрдам беришарди.\nЖамоадошларим Хайрулла Каримов, Сайдулло Турсунов, Рашид Ғофуров, рахматли Тоҳир Мадраҳимов маслаҳатлари билан кўмак беришган, қўллаб-қувватлашган.\n– Энг яхши тандемингиз сифатида кимни айта оласиз?\n– Анвар Солиев, акам Улуғбек Мирхолдиршоев, Рустам Дўрмонов, Зафар Холмуродов, Бахтиёр Ҳамидуллаев.\n– Қайси ҳимоячиларга қарши ўйнаш қийин эди?\n– Баҳтиёр Ашурматов ва Асрор Алиқулов. Шунингдек, «Металлург»да Ҳикмат Эргашев ўйнардилар, ҳозир ОКМКда Миржалол Қосимовга ёрдамчилик қиладилар. Улар аямасдан тепардилар. У пайтда ҳимоячилар жуда қўпол ҳаракат қилишарди. Аммо барчаси майдонда қоларди, ўйиндан кейин бир-биримизга қўл ташлашиб кетардик.\n– Сиз қўл остида ўйнаган қайси мураббийларни алоҳида эътироф этган бўлардингиз?\n– Аввало, ҳам инсон, ҳам мураббий сифатида Виктор Жалиловни айтган бўлардим. Бу мураббий доим футболчиларини ҳимоя қиларди. «Насаф»да Анатолий Демьяненко қаттиққўл мураббий эди. Рўзиқул Бердиевни ҳам таъкидлаган бўлардим. «Машъал»даги Виктор Кумиков жисмоний тайёргарликни биринчи ўринга қўярди. Унинг юкламалари оғир эди. Барчаларига раҳмат айтаман.\n– Нега тўпурар бўлган мавсумларингизда ҳам миллий жамоада барқарор ўйнаб кета олмагансиз?\n– Жанубий Кореядаги Осиё ўйинлари пайтида мураббий билан (Виктор Борисов) келишмовчилик бўлган. Сабаб шу эди. Буни эслашни ҳам хоҳламасдим.\n– 2004 йилда Виктор Жалилов ва футболчилар ёппасига «Машъал»га кетишига сабаб нима эди?\n– Кўпчилик бизни молиявий сабаб ёки кимдир туфайли кетди, деб айтади. 2004 йили «Навбаҳор» билан бронза медалини қўлга киритдик, лекин 2-даврада умуман маош олмадик. Мухлислар ҳақиқатни билиши керак.\nМен «Қайрат» (Қозоғистон) клуби билан Дубай йиғинига кетдим. Улар 2 йиллик шартнома таклиф қилишди. Сўнг Москвада МДҲ Кубогига тайёргарлик кўраётганимизда Виктор Жалилов ва собиқ жамоадошларим билан гаплашдим. Билсам, улар «Машъал»га кетишган. Мени ҳам таклиф қилишди. Ўзим билган футболчилар билан ўйнашни хоҳлаб, «Қайрат» билан шартнома имзоламадим.\nНаманганга келдим. Жамоа раҳбарлари билан гаплашдим. Кўп мухлислар мени аввалги мавсумда тўпурар бўлгани учун катта маош сўраган, дейишади. Ундай эмас, ўзимнинг ҳалол ойлигимни сўраганман. Яширмайман, ўшанда жамоада қолишим битта «Нексия»нинг пули бўлган.\n«Навбаҳор»га Туркманистондан янги мураббий Раҳим Қурбонмамедов келган. 3 кун Наманганда юрганман, лекин мени жамоага чақирмаган. Рашид Ғофуров клубда қолган, бироқ 1-давра тугамасдан мураббий уни ҳам жамоасида кўришни истамаган.\n– «Машъал» ва «Андижон» сафида «Навбаҳор»га қарши баҳсларда (2:1, 5:1) дубль ва хет-трик қайд этгансиз. Шунда кимгадир нимадирни исботламоқчи бўлганмисиз?\n– Ҳеч кимга ҳеч нимани исботламоқчи бўлмаганман. Голларни нишонлашни ҳам истамаганман. Кейинчалик «Навбаҳор»га қайтиб, «Машъал»га ҳам гол урганман. Бу футбол. Майдонга тушиб, ўз ишимни қилардим. Нотўғри тушунган, хафа бўлган мухлислардан узр сўрайман. Наманганлик мухлислар Ўзбекистонда тенгсиз. Бизда оддий ўйинга ҳам 10-12 минг мухлис киради, мажбурлаб стадионга олиб киришмайди.\n– 2008 йили «Навбаҳор»га қайтдингиз. Лекин бир мавсум ўйнаб, жамоадан кетдингиз. Бу сафар сабаб нима эди?\n– Ички муҳит яхши эмасди. Футболчилар ва мураббийларнинг тез-тез келиб-кетиши кузатилган. Бундай муҳитда футбол ўйнашни истамасдим. Шундан сўнг Андижон вилояти ҳокими таклифи билан «Андижон»га ўтдим.\nИнтервьюнинг иккинчи қисмида футболчининг «Насаф» ва «Андижон»даги фаолияти, ОФК Кубогидаги ғалаба таассуротлари, Ўзбекистон чемпионатидаги келишилган ўйинлар, ҳужумчига бўлган «таклифлар» ҳақида ўқишингиз мумкин.\nМаълумот ўрнида: Шуҳрат Мирхолдиршоев 1982 йил 5 мартда Наманган вилоятида туғилган. Футболчилик фаолияти давомида «Навбаҳор», «Машъал», «Андижон» ва «Насаф» клубларида ўйнаган.\nЎзбекистон чемпионатида 2 бор кумуш медални, 3 бор бронза медалини қўлга киритган. 2011 йили «Насаф» билан ОФК Кубогида ғолиб бўлган. 2003 ва 2004-йилларда қаторасига икки бор Ўзбекистон чемпионати тўпурарига айланган. 100дан ортиқ гол урганлар қаторида Геннадий Красницкий клуби аъзоси саналади. Ўзбекистоннинг турли ёшдаги жамоаларида ҳаракат қилган, жумладан, миллий жамоада 3та ўйин ўтказган.\n11:00 / 22.05.2020 73244


“КОМФОРТ” қурилиш корхонаси “АУРА” турар-жой мажмуасидаги уйлар сотувининг якуний босқичи ҳақида эълон қилди - UzNews.uz\n“КОМФОРТ” қурилиш корхонаси “АУРА” турар-жой мажмуасидаги уйлар сотувининг якуний босқичи ҳақида эълон қилди\nЧилонзор туманида жойлашган янги “АУРА” турар-жой мажмуасида атиги 20та хонадон қолди.\n“КОМФОРТ” қурилиш корхонасининг илк лойиҳаси ҳашамат ва қулайлик бирлаштирилган “АУРА” турар-жой мажмуаси бўлди. Турар-жой мажмуаси 6та қаватдан иборат бешта уйларни ўз ичига олади. Қурилиш вақтида қулайлик ва хавфсизлик учун керакли барча деталлар инобатга олинган.\nМажмуа ҳудудида юқори сифатли материаллардан бўлган болалар майдончалари, оилавий ўтиришлар учун шинам ёзги ошхона, сайр қилиш ва дам олиш учун жой ҳамда автомобиль қўйиш жойи. Қулайлик ва хавфсизлик ҳақида туни-кун қўриқлаш хизмати қайғуради. Шунингдек, бутун ҳудуд бўйлаб видео кузатув олиб борилади.\nУшбу мажмуанинг кўплаб афзалликларни бор. “АУРА” турар-жой мажмуасидан уй харид қилган ҳар бир шахс Тошкент пропискасига эга бўлади. “АУРА” турар-жой мажмуаси ривожланган инфратузилмага эга, бу эса фақатгина ичкаридан эмас, балки ташқаридан ҳам қулайликни таъминлайди.\nЯнги турар-жой мажмуаси Чилонзор туманининг 10-кварталида жойлашган. Бир қадам яқинликда таълим масканлари, супермаркетлар, дорихоналар, гўзаллик салонлари, бозор ва масжид бор. 800 метр узоқликда эса “Чилонзор” метро бекати мавжуд.\nМажмуа эркин планировкалаш ҳолатида берилади, бу эса интерьерни ўз дидингизга мослаб яратиш имкониятини беради. Хонадонларга германиялик ишлаб чиқарувчи REHAU деразалари ўрнатилган.\n“АУРА” турар-жой мажмуаси - бу ҳар бир қисмда қулайлик мавжуд бўлган уйлардир. Мазкур мажмуадан уй сотиб олиш оқилона қарор бўлади.\nБатафсил маълумот учун: +998 95 341-11-11.


«Оқлар» «қизиллар»га қарши. Кун учрашуви ҳақида\n13:42 / 08.08.2017\nБугун Македония пойтахти Скопьеда Европа суперкубоги бош соврини учун ЕЧЛ ғолиби сифатида «Реал» ва Европа Лигаси бош соврини эгаси сифатида «Манчестер Юнайтед» жамоалари майдонга тушиб келади. Tribuna.Uz учрашувга оид барча маълумотларга батафсил тўхталиб ўтади.\nТошкент вақти билан 23:45\n«Реал» Европа суперкубоги финалида олтинчи марта майдонга тушмоқда. Шуларнинг 3тасида жамоа совринни ютиб олган бўлса, икки марта имконият бой берилган.\n«Манчестер Юнайтед» эса Суперкубок финалларида шу кунга қадар уч марта ўйнаган ва фақат бир марта бош совринни қўлга киритган.\n«Мадрид» еврокубоклардаги сўнгги 18 учрашувнинг фақат биттасида (ўтган мавсум ЕЧЛ ярим финалида «Атлетико Мадрид»га қарши сафар ўйинида 1:2 ҳисобида (умумий ҳисоб 4:2, «Реал» фойдасига) ютқазган. 12 ғалаба, 5 дуранг.\n«Қаймоқранглилар» премьер-лига жамоаларига қарши сўнгги 10 учрашувда бирор марта ҳам ютқазмаган (7Ғ, 3Д). Сўнгги марта жамоа «Ливерпуль»га 2008/2009 йилги мавсумда 0:4 ҳисобида мағлубиятга учраганди. Бу клубнинг ЕЧЛ давридаги энг йирик мағлубияти саналади.\nСўнгги марта «Реал» «МЮ»га қадар 2015/16 йилги мавсум ярим финалида «Манчестер Сити» билан ўйнаган ва Манчестерда 0:0 («Реал»нинг охирги голсиз ўйини), Мадридда эса 1:0 ҳисобида мезбонлар ғалаба қозонган.\n«Реал»нинг инглиз клубларига қарши умумий статистикаси қуйидагича: 34 ўйин, 14 ғалаба, 10 дуранг, 10 мағлубият, Тўплар нисбати: 48-38.\nИспан жамоасининг финалларда Англия жамоаларига қарши учрашувлари мутлақо омадсиз чиққан. «Реал» инглиз жамоалари билан финал уч марта ўйнаган, учта мағлубият: «Челси»га қарши 1970/71 йил Кубок эгалари кубоги ва 1998 йилги Европа Суперкубоги ва 1980/81 йилги мавсумда «Ливерпуль»га имконият бой берилган.\n«Юнайтед» еврокубокларнинг (Европа лигасининг) сўнгги 11 учрашувидан буён мағлубиятга учрамай келмоқда (8Ғ, 3Д). Сўнгги марта жамоа ўтган мавсум гуруҳ босқичи 4-турида «Фенербаҳче»га 1:2 ҳисобида ютқазганди.\nМанкунианлар испан клубларига қарши сўнгги 10 ўйиннинг фақат иккитасида ғалаба қозонган 4 дуранг, 4 мағлубият. Сўнгги марта «Юнайтед» ўтган мавсум ярим финалда «Сельта»ни мағлубиятга учратганди.\n«Юнайтед» жами Ла-лига жамоаларига қарши 49 учрашув ўтказиб, 13ғалаба, 20 дуранг, 16 мағлубиятга учраган. Тўплар нисбати 61-68.\n«Юнайтед» испан клубларига қарши уч марта финалда тўқнаш келган бўлса, уччаласида ҳам рақиб «Барселона» бўлган. 1990/91 йилги ЕЧК кубогида инглиз жамоасининг қўли баланд келган бўлса, 2008/09 (2:0) ва 2010/11 йилги (3:1) финалларда «Барселона» бош совринни қўлга киритган.\n«Реал» таркибида йўқотишлар йўқ. Биргина Криштиану Роналдунинг жамоа машғулотларига қўшилганига эндигина 4 кун бўлганини ҳисобга олсак, мадридликларнинг асосий ҳужумчиси захирада қолиши мумкинлигини англатади.\n«Манчестер Юнайтед» таркибида эса йўқотишлар кўп. Марказий ҳимоячилар Эрик Байи ва Фил Жонс дисквалификация туфайли бу учрашувни ўтказиб юборса, Маркос Рохо (тизза), Люк Шоу (оёқ) ва Эшли Янг (тиззаости пайлари) жароҳати сабаб учрашувни ўтказиб юборади.\n«Реал Мадрид»: Навас, Карвахал, Рамос, Варан, Марсело, Модрич, Каземиро, Кроос, Иско, Бензема, Бейл.\n«Манчестер Юнайтед»: Де Хеа, Валенсия, Линделёф, Смоллинг, Блинд, Эррера, Матич, Погба, Мхитарян, Рэшфорд, Лукаку.\n«МЮ» бу ўйинга қадар мавсумолди йиғин доирасида 7та ўйин ўтказди: 5 ғалаба (4 ўйинда+1 пеналтилар сериясидаги ғалаба) 1 дуранг, 1 мағлубият. Жумладан «Реал» айнан пенальтилар сериясига кўра мағлуб этилди.\n«Реал»эса АҚШдаги йиғин доирасида жами 4 учрашув ўтказди ва уларнинг бирортасида 90 дақиқа давомида ғалаба қозона олмади: 1 ғалаба (пенальти сериясидан), 3 мағлубият (1та пенальтилар сериясидан).


Олимпия ўйинлари олдидан дзюдочи қизга давлат мукофоти топширилди | Qalampir.uz\nОлимпия ўйинлари олдидан дзюдочи қизга давлат мукофоти топширилди\nСпорт\t10 Июль 20:45 2673\nБугун, 10 июль куни Туризм ва спорт вазирлигида Токио-2020 Олимпия ўйинларига йўлланма олган дзюдочилар ҳамда уларнинг мурабийларларига пул мукофотлари топширилди.\nДастлаб, Ўзбекистон Республикаси Президенти маслаҳатчиси Абдужуаббор Абдувоҳидов дзюдо бўйича Ўзбекистон терма жамоаси аъзоси Гулноза Матниёзовани мукофотлаш тўғрисидаги Президент Фармонини ўқиб эшиттирди ҳамда давлат мукофоти – “Шуҳрат” медали билан уни тақдирлади.\n“Бу унвонга эришиш мен учун катта шараф. Бу учун ота-онамга катта раҳмат айтаман. Ютуқларга эришишимга доимо мени қўллаб қувватлаб турган отам сабабчи. Насиб қилса, бундан-да юқори марраларни эгаллаб, Олимпия ўйинларида жамоавий ҳисобда ҳам юқори натижалар қайд этиб, Ўзбекистон байроғини кўкларга кўтарамиз. Токиога йўл олишдан олдидан мени ҳеч нима қўрқитаётгани йўқ, мен олдимга мақсад қўйганман ва унга эришиш учун боримни бераман”, дейди Жаҳон чемпионати совриндори, Осиё чемпиони — Гулноза Матниёзова.\nТадбирда Ўзбекистон Республикаси Президенти маслаҳатчиси Абдужаббор Абдувоҳидов, Ўзбекистон Республикаси Бош вазири ўринбосари, Туризм ва спорт вазири Азиз Абдуҳакимов, Миллий олимпия қўмитаси раиси Рустам Шоабдураҳмонов, федерация мутасаддилари, дзюдочилар, уларнинг ота-оналари, мураббийлар ҳамда оммавий ахборот воситалари ходимлари иштирок этди. Азиз Абдуҳакимов ва Рустам Шоабдураҳмонов спортчилар ва уларнинг мураббийларига омад ва зафарлар тилади. Дзюдо ватанида бўлиб ўтаётган мусобақада юқори натижалар кўрсатиш муҳим вазифа эканлиги алоҳида таъкидлаб ўтилди.\nШунингдек маросимда ХХХII ёзги олимпия ўйинларига йўлланма олган 10 нафар (7 эркак, 3 аёл) дзюдочига 100 миллион, уларнинг мураббийларига эса 50 миллион сўм миқдорида бир марталик пул мукофотининг сертификатлари топширилди.\nЖорий йил Будапешт шаҳрида ўтказилган Жаҳон чемпионатининг совриндори Давлат Бобоновнинг таъкидлашича бундай рағбатлантиришлар Олимпиада олдидан кўтаринки кайфият ва куч-қувват тақдим этади.\n“Шундан сўнг биз халқимизнинг, президентимизнинг бизга бўлган эътиборини ҳис этиб, билдирилган ишончни муносиб оқлашга ҳаракат қиламиз. Ушбу Олимпиадага биринчи қадам 5 йил аввал ташланган. Чунки, бошқа спорт турларидан фарқли ўлароқ дзюдо спортида лицензия учун очколар 4 йил мобайнида йиғиб борилади.\nОлимпия ўйинлари ҳар бир атлетнинг орзуси. Унда иштирок этишнинг ўзини ҳам катта ютуқ, деса бўлади. Шундай экан, қандай медаль қўлга киритилишидан қатъий назар бу аъло натижа ҳисобланади. Тарихда илк бор аралаш жамоавий кўринишида ҳам иштирок этяпмиз. бунда вазнлар билан боғлиқ баъзи камчиликларимиз бор. Эркаклар ўртасида тўлиқ таркибда иштирок этганимиз учун жамоавий баҳсларда муаммо бўлмайди, фақат қизларимиз нисбатан енгилроқ вазнларда йўлланма қўлга киритишгани сабабли Диёра Келдиёрова ўз вазнидан юқоридагилар билан курашади. Афсуски, аёллар мутлақ вазнида дзюдочи йўқ. Аммо буларни инобатга олмасдан, бор кучимиз билан жамоавий баҳсларда ҳам ўзимизни кўрсатишга ҳаракат қиламиз.\nҲозирда мен ва бутун жамоанинг спорт формаси энг юқори даражада. Шунга қарамай биз Японияга эртагаёқ жўнаб кетиб, мусобақа стартига қадар, ўша ерда ўқув машғулот-йиғинларини ўтказамиз”, деди Бобонов. Давлат Бобонов 2020 йилда Ўзбекистоннинг энг яхши спортчиси, деб топилган эди.\nМаълумот учун, шу пайтга қадар Ўзбекистон дзюдо жамоаси Пекин-2008 (6 нафар эркак ва 2 нафар аёл дзюдочи) ва Рио-2016 (7 нафар эркак ва 1 нафар аёл дзюдочи) Олимпия ўйинларида 8 нафардан дзюдочи билан иштирок этган. Токиода эса, 7 нафар эркак, шунингдек, тарихда илк бор, 3 нафар аёл дзюдочи ҳамда аралаш жамоавий йўналишда ҳам баҳс олиб бориш имкониятини қўлга киритилган. Терма жамоа бош мураббийи икки карра Олимпиада чемпиони Илиас Илиадис ҳисобланади. Ўзбекистон дзюдочиларидан иборат делегация эртага, 11 июль куни Японияга жўнаб кетади.\n• -60 кг: Шарофиддин Лутфиллаев\n• -66 кг: Сардор Нуриллаев\n• -73 кг: Ҳикматиллоҳ Тўраев\n• -81 кг: Шарофиддин Болтабоев\n• -90 кг: Давлат Бобонов\n• -100 кг: Муҳаммадкарим Хуррамов\n• +100 кг: Бекмурод Олтибоев\n• -52 кг: Диёра Келдиёрова\n• -63 кг: Фарангиз Ҳожиева\n• -70 кг: Гулноза Матниязова\nДзюдо Азиз Абдуҳакимов Абдужаббор Абдувоҳидов Туризм ва спорт вазирлиги Давлат Бобонов Гулноза Матниёзова Ўзбекистон дзюдо федерацияси\n20 Сентябрь 18:17 40636\n20 Сентябрь 13:55 37250\n19 Сентябрь 11:57 35947\n19 Сентябрь 18:13 33707\n18 Сентябрь 18:15 33512


Қаллоб синдроми: нега пайдо бўлади ва у билан қандай курашиш керак • NeMolchi.uz\nBosh sahifa Jabrlanganlarga maslahat Қаллоб синдроми: нега пайдо бўлади ва у билан қандай курашиш керак\nҚаллоб синдроми: нега пайдо бўлади ва у билан қандай курашиш керак\nБу синдром одатда ич-ичидан ривожланиш хисси кучли бўлган шахсларда пайдо бўлади. Бундай инсонлар, ишимга яраша ҳақ олишга арзийман, профессионал деган номга лойиқманми, деган ўй билан юришади. Бу каби ўй-ҳаёлларни бошқариш тўғрисида психолог-терапевт Алина Бугрим сўз юритади.\nХоҳишларига кўра яшаш\nБундай синдромга учраган одамларда ўз олдига қўйган мақсад сари одимлашда доим баҳоналар топилади: етарли тажрибам йўқ, ҳамкасбларим кам ойликка ҳам ишлаяптику, мени улардан ортиқ жойим бормиди? Бу каби инсонлар эришган ютуқларини “Бир омадим келиб қолдида” деб хисоблашади ва ўз ҳақида гапиришни мақтанчоқлик деб ҳисоблашади, аслида эса бу натижалар меҳнатлари самараси эканини айта олмайди.\nБир педагог-логопед мисолини кўриб чиқайлик. У қабулимга рухан тушкун кайфиятда келди, вазиятни ўрганиш даврида англадимки, унинг иш графигида бир кун ҳам бўш куннинг ўзи йўқ. Унинг мутахассис сифатидаги маслаҳатларини беришда, нархини оширишга хоҳиши борлигини сўраганимда, унинг ҳам консультациялар нархини оширишга мойиллиги борлигини билдирди ва дақиқа ўтмасдан орқасига қайтиб “Мени дипломим машҳур олийгоҳларни дипломи эмас, қандай қилиб консультацияларим нархини ошираман” деб хафа бўлди.\nАёлда унинг бу дипломи учун бундан ортиқ хақ тўлашмайди деган қатъий ишонч бор эди ва шу ўй билан ўз баҳосини юқорига кўтариш ўрнига мижозларни йўқотиб қўйишдан қўрқиб бир ой олдиндан тиғиз жадвалини ишлаб чиққан эди. Яъни етук мутахассис бўлиш учун машҳур олийгоҳларни тугатиш шарт эмас. Фақат ўзига ишонч ва билим бўлиши керак, холос.\nТан олиш ва хавфсизлантириш\nНимагадир айнан олий маълумотли, тажрибага эга инсонлар ўзларини доим талабадек хис қилишади (бу ҳар бир соҳада учрайди) ва доим гапларида инкор шаклларини қўллайдилар. Масалан: Етарлича ақлли эмасман, етарлича малакали эмасман ва ҳ. Нега шундай бўлаверади? Бу саволга жавобни болалик даврларимиздан топсак, не ажаб! Айнан болалик даврларида инсон ўзлигини англашни бошлайди ва атрофдигаларнинг унга нисбатан муносабати боланинг эртасини белгилайди. Дейлик, бола расм чизиб онасига кўрсатди, она жилмайиб қабул қилди ва бу бола онгида ўзига нисбатан ишонч пайдо бўлади: “Мен уддалай оламан”.\nАгар бола ҳаракатидан камчилик топаверса, маълумки, болада ўзига нисбатан ишонч сусаяди. Тарбиянинг ҳам икки хил кўриниши мавжуд, агар боланинг ҳар бир қилган иши учун мақтайверсак, у ўз хатоларини англамай қўйиши мумкин, лекин бундай болалардан келажакда доим ўз қадрини биладиган, ўзига ишончи юқори бўлган инсонлар етишиб чиқади.\nЎзингизни ерга урманг, лекин хамма нарсани биладиган ГУРУ деб ҳам ҳисобламанг – бу сизнинг ривожланишингизни ортга тортиши мумкин, агар сиздан билимлироқ ва ривожланишда сиздан устун бўлган шахс чиқса, бу ҳолат сизга психологик жароҳат бериши мумкин. Бундай ҳолларда ўзингизга четдан назар солишни истасангиз “Келажакдан хат” техникасини ўзингизда синаб кўринг. Тасаввур қилинг, сиз кўпни кўрган, закий мўйсафид ёки момосиз. Хатда уларга савол беринг: Мен қандай яшай? Қўрқувни қандай енгсам бўлади? Қандай йўл тутсам тўғри бўлади? Маслаҳат сўранг ва 90 га кирган келажакдаги ўзингиз номингиздан маслаҳатлар беринг.\nЁзинг… хаёлингизга келган саволларнинг барчасини ёзинг, натижани кўриб ўзингиз ҳайрон бўласиз. 90 ёшга кирганингизни тасаввур қилинг, чиройли ҳаёллар қуринг. Сизда ўзингизга бўлган ишонч ортади ва омадга лойиқ инсон эканлигингизни англайсиз.


Мазмунли карантин — #05 » Muzlik.uz - O‘zbekiston yangiliklari\n«Мазмунли карантин» лойиҳаси давомида сизга TED|Uzbek Language жамоаси томонидан ўзбек тилидаги субтитрлар жойлаштирилган TED чиқишлари ва TED-Ed дарсларини, ҳамда Ўзбекистонда ташкиллаштирилган TEDx лойиҳаларидан чиқишларни ҳавола қилиб борамиз. Хорижий тилдаги видеоларда ўзбек тилидаги субтитрлар автомат равишда ёқилган. Агарда ўзбек тилидаги субтитрлар чиқмаётган бўлса, созламалар қисмидан уни ёқишингиз ва ўзбек тилини танлашингиз керак.Муваффақиятга қандай эришса бўлади? Етарлича ухланг! (4 дақиқа) Ушбу қисқа марузада, Арианна Хаффингтон улкан ғояларни уйғотиши мумкин бўлган кичкина ғоя билан бўлишади. У яхши уйқунинг қуввати ҳақида гапиради. Ҳар куни кам ухлашимизни айтиб, мақтаниш ўрнига, у кўзларни юмиб, ҳолатни бутунлигича кўришимизга чақиради. Тўлақонли уйқу орқали биз самарадорликни оширимиз, кўпроқ бахтга эришишимиз ва яхшироқ қарорлар қабул қилишимиз мумкин. "Газета.uz"да реклама Қайғунинг қисқача тарихи (5 дақиқа) Агар сиз тирик ва тўлақонли инсон бўлсангиз, катта эҳтимол билан сиз ҳаётингизда бир неча бор қайғуни ҳис қилгансиз. Лекин «қайғу» ўзи нима ва биз у билан нимадир қила оламизми? Кортни Стивенс ҳалигача ўрганилаётган бу туйғу ва унинг фойдаси ҳақида сўзлаб беради. «TED Talk» дунёнинг турли бурчагидаги ёрқин фикр намоёндаларининг оммалашувга муносиб ғояларини («Ideas worth spreading») алмашишлари учун яратилган ўзига хос платформа вазифасини бажаради. 1984 йили TED (Technology, Entertainment, Design) биринчи марта ташкил этилганда, унда технология, санъат ва дизайнга оид мавзулар муҳокама қилинган. Бугунги кунга келиб эса, TED доирасида дунёнинг 110 тилида атроф-муҳит масалаларидан тортиб, санъат соҳасигача бўлган мавзулар қамраб олинган.


Иссиқхона ва ҳандакларда лимон етиштириш бўйича тавсиялар - Ўзбекистон Республикаси Қишлоқ хўжалиги вазирлиги\nЦитрус ўсимликларнинг келиб чиққан энг асосий маркази Шимолий Ҳиндистон ва Шимолий Бирма ҳисобланади.\nЎзбекистонга цитрус ўсимликлари ХХ асрнинг иккинчи ярмида олиб келиниб, совуққа чидамсиз бўлганлиги боис уларни иссиқхона ҳамда ҳандакларда ўстирилиб парвариш қилина бошланди.\n1966 йилда академик М.Мирзаев (собиқ Р.Р.Шредер) номли боғдорчилик, узумчилик ва виночилик илмий-тадқиқот институтида цитрус ўсимликларидан лимон, апельсин, мандарин, грейпфрут ва пампельмус турларининг навлари экилиб, уларнинг ўсиб-ривожланиши ва ҳосилдорлиги ўрганилиб, 2015 йилдан Давлат реестирига лимоннинг Мейер нави, апельсиннинг Гамлин, мандариннинг Клементин навлари республикамизнинг барча минтаыаларида иссиқхона ва ҳандакларида ўстириш учун тавсия қилинди.\nФАОнинг 2011 йилдаги маълумотига кўра, 13,861 минг тонна дунёда лимони ишлаб чиқарилган бўлиб, шу жумладан Ҳиндистон – 2 108 минг тонна, Мексика – 2 147,7 минг тонна, Аргентина – 1 228,7 минг тонна, Хитой – 1 313,4 минг тонна, Бразиля – 1 126,7 минг тонна, АҚШ – 8 346,1 минг тонна ва Туркия – 790,2 минг тонна, Испания – 700 минг тонна ва Италия – 483,1 минг тонна лимон маҳсулоти экспорт қилинган.\nЎзбекистон Республикасида 2016 йилда 1 200 гектар иссиқхоналарда 60 минг тонна лимон етиштирилиб, шундан 2 400 тоннаси экспорт қилинган.\nТупроқни лимон кўчатларини ўтказишга тайёрлаш. Иссиқхона ва ҳандаклар тупроғи кўчат ўтказилгунча, яхшилаб текисланган ва 600–800 кг чириган гўнг, 200 г суперфосфат ҳамда 100 г калийли ўғитлар (10 сотих ҳисобидан) солиниб 25–30 см чуқурликда ишлов берилади.\nШох-шаббаларини кесиш ва шакллантириш. Юқори ва мўл ҳосил олиш учун тупларнинг фақат меъёрда озиқланиши, ўсиши ва ривожланиши билан кифояланиб бўлмайди. Ўсиб кетган ва шаклланган новдаларни дарахт ёшига муносиб равишда сийраклаш, чилпиш ва буташ йўли билан мунтазам парваришлаш жуда зарур. Бунда тупнинг ўсиши ва мева бериши яхшиланади.\nЗараркунанда ва касалликлардан ҳимоя қилиш. Лимон дарахти иссиқхона ва ҳандакларда кўпинча юмшоқ сохта қалқондор, ўсимлик битлари, каналар билан зарарланади. Ушбу зараркунандаларга қарши Омайт (10 л сувга 3–4 г), Данадин (10 л сувга 10 г), Нигуол, Алтикор (10 л сувга 1,5 г) Вэртемэкс препаратини 0,5–0,8 фоизли қилиб сепса ҳам бўлади. Препаратлар ўсимликнинг ҳамма қисмини, айниқса баргларининг пастки тарафидан пуркалади.


Халқаро аудит стандартлари ва ахборотлар ишончлилигини тасдиқлаш қўмитасининг (International auditing and assurance standards board – IAASB) 2015–2019 йилларга мўлжалланган иш режаси ва иш стратегиясида аудит сифатини ва молиявий ҳисоботга бўлган ишончни оширишга асосий эътибор қаратилган.\nСтратегиядан кўзланган асосий мақсад халқаро аудит стандартлари ролини дунё миқёсида аудит юқори сифати ҳамда амалиёт билан боғлиқ саволларга жавоблар асоси тариқасида мустаҳкамлашдан; молиявий ҳисоботлар тайёрланаётган вақтда чиқиб қоладиган муаммоларни, аудиторлик хизматлари кўрсатишда учрайдиган бошқа муаммоларни ҳал этиш қобилиятини оширишдан; жамоатчиликда қизиқиш уйғотаётган аудит масалалари бўйича, шунингдек турдош хизматлар кўрсатиш масалаларида манфаатдор тарафлар билан ҳамкорликни кенгайтиришдан иборатдир. Бу борада IAASB мутахассислари аудит жаҳонда молиявий барқарорликни сақлаб туришда, шу жумладан молиявий ҳисоботга ишончни таъминлашда муҳим роль ўйнаётганлигини эътироф этмоқдалар.\nҚўмита стандартларни тушунтириш ва уларни қўллаб-қувватлашга қаратилган тадбирларни мунтазам равишда ўтказиб келмоқда, халқаро ташкилотлар ва миллий тартибга солувчи идоралар билан баҳамжиҳат иш олиб бормоқда. Қўмита эришилган натижаларни сақлаб қолган ҳолда яқин 5 йил ичида IAASB стандартларига бўлган ишончни оширишни, жамоатчилик манфаатларига дахлдор масалалар устида бундан буён ҳам иш олиб боришни давом эттириш ва бу масалаларга вақтида муносиб эътибор қаратишни режалаштирмоқда. Халқаро стандартларни ер юзидаги турли мамлакатларда жорий этиш иши давом эттирилади. Бу стандартларнинг баъзилари қайта кўриб чиқилмоқда, муайян қисмига аудиторлик ҳисоботларига тааллуқли ўзгартишлар киритиш мўлжалланмоқда.


ИнтерФУТБОЛ :: 1та турда 4 мураббий четлатилди!...\n1та турда 4 мураббий четлатилди!...\nИталия чемпионатининг 9-тури доирасида бўлиб ўтган якшанба кунги ўйинларда 4та жамоа бош мураббийига қизил карточка кўрсатилди.\n«Рома» - «Наполи» баҳсида (0:0) мезбонлар устози Жозе Моуриньо бош ҳакам Давиде Массанинг қарорига эътироз билдиргани учун 2та сариқ карточка билан жазоланди. Неаполлик бош мураббийи Лучано Спаллетти эса ўйиндан сўнг ҳакам Массани олқишлади. Аммо рефери буни истеҳзо сифатида қабул қилди ва Спаллеттига қизил карточка кўрсатди.\n«Интер» - «Ювентус» учршаувида (1:1) миланлик бош мураббийи Симоне Индзаги бош ҳакам Маурицио Марианига қараб бақиргани учун четлатилди. Боиси, баҳснинг 89-дақиқасида рефери «нерадзурри» дарвозаси томон пенальти белгилади. Уни Пауло Дибала аниқ амалга ошириб, ҳисобни тенглаштирди.\n«Аталанта» ва «Удинезе» жамоалари ўртасидаги ўйинда (1:1) мезбонлар устози Жан Пьеро Гасперини майдондан четлатилди. Гасперини эса нима учун четлатилганини тушунмаганини айтди: «Мен ҳеч кимга жаҳл қилмадим. Нима учун мени майдондан четлатганини тушунмадим. Рефери олдимга келди, ҳеч нарса демади ва қизил карточка кўрсатди. Ён чизиқда ҳеч ким эътироз билдирмаганди».


Кейинги ҳафта бошида Ўзбекистонда ҳарорат 44 даражагача кўтарилади — Sof.uz\nКейинги ҳафта бошида Ўзбекистонда ҳарорат 44 даражагача кўтарилади\n19.06 13:33 312 Ўзбекистон\nЎзгидрометнинг хабар беришича, бугун Туркманистон ҳудудидан кирган иссиқ ҳаво натижасида сўнгги кунларда кузатилган салқинлик аста-секин чекинади. Мамлакатимизнинг марказий ва шарқий минтақаларида ҳаво 33-35 даражагача исийди.\nБундай ҳарорат бу кун учун хос бўлган меъёрий кўрсаткичларга яқиндир. Шимолий, жанубий ва чўл зоналарида иссиқ ҳаво кучлироқ бўлиб, ҳарорат 38-40 даражага етади, бу эса меъёрдан 2-4 даражага юқоридир.\nҲафтанинг охири ва кейинги ҳафтанинг бошида иссиқ Ўзбекистоннинг бутун ҳудудини қамраб олади. Айниқса якшанба ва душанбада иссиқ бўлади. Термометр устунчаси шу кунларда 39-42 даражагача, жанубий вилоятларда ва Навоий, Бухоро вилоятларининг чўл зонасида 43-44 даражагача кўтарилади. Бу ўртача кўп йиллик қийматлардан 5-8 даражага юқоридир.\nИссиқ ҳавонинг кириши шамолнинг тезлиги секундига 15-20 метргача кучайиши билан бирга кузатилади.\nЭслатиб ўтамиз, энг иссиқ июнларда Тошкентда ойнинг охирги ўн кунлиги бошида ҳаво ҳарорати 42-43 даражага етган.\n25.09 17:44 3363\n26.09 11:31 1997\n25.09 16:24 1726\n25.09 17:39 1485\nБугун, 14:28 1012\nБугун, 14:28 1012 Жаҳон\nБугун, 11:07 218 Ўзбекистон\nБугун, 01:14 319 Тиббиёт\n26.09 18:50 393 Ўзбекистон\n26.09 18:26 201\n26.09 17:46 159 Жаҳон


"Ливерпуль" New Balanceни Nikeга ўзгартиришга суд руҳсат берди\n25 октябрь, 2019, 16:16 202\n"Ливерпуль" New Balanceни судда ютиб чиқди.\nАҚШ суди йирик ишлаб чиқарувчи фирмаси ва ҳозирда "Ливерпуль"нинг теҳник ҳомийси бўлган New Balanceнинг шикоятини рад этди.\nNew Balance ва "Ливерпуль"нинг келишуви мавсум сўнггида якунланади ва томонлар ўзларига янги ҳамкор топишлари керак бўлади. Сир эмаски, "Ливерпуль" янги теҳник ҳамкорлик ишларини ҳам ҳал қилиб улгурган. Мерсисайдликлар Nike билан оғзаки келишувга эришган.\nNew Balance Nike "қизиллар"га таклиф этилган шартларни айни ўзини такрорлашни ва "Ливерпуль" билан шартномани давом эттиришни кўзлаган, аммо рад жавобини олгандан сўнг, улар устидан судга шикоят қилган эди. Аммо суд New Balanceнинг талаби ўринсизлигини таъкидлаб, рад жавобини берди.


«Ҳеч нарсадан хавотирланаётганим йўқ. Бир бошга бир ўлим». Юлдуз Усмонова тергов натижасида адолат юзага чиқишига умид қилмоқда - Daryo\n21:16, 05.05.2020 135508\n«Ҳеч нарсадан хавотирланаётганим йўқ. Бир бошга бир ўлим». Юлдуз Усмонова тергов натижасида адолат юзага чиқишига умид қилмоқда\nМирзо Улуғбек тумани маъмурий судида 5 май, сешанба куни Ўзбекистон халқ артисти Юлдуз Усмонованинг ички ишлар органлари ходимларини ҳақорат қилгани юзасидан суд иши бўлиб ўтиши эълон қилинди. Кейинроқ суд иши бошқа вақтга қолдирилгани ҳақида айтилди.\nЎзАнинг ёзишича, Юлдуз Усмонова суд мажлисига келмаган.\nИжтимоий тармоқларда Юлдуз Усмонова Instagram саҳифасида жонли эфирга чиқиб, сирдарёликлар учун одамлардан йиғилган хайрияни топшириш учун ўзи бора олмаслиги, сабаби тергов тугагунича шаҳарда бўлиб туриши кераклигини айтгани акс этган видео тарқалди. Хонанда, шунингдек, тергов натижасида адолат юзага чиқишидан умид қилаётганини билдирди.\n«Озгина хулиганлик қилинган, лекин бунга сабаб бўладиган одамлар ҳам бор, ишни бошлаб қўйиб ёрдам бермаганлар, чақирганда ваъда қилиб қочиб кетганлар. Терговда ҳаммаси аниқланади. Кўнглингизни тўқ қилинг, мана шу тергов тугаганида қанчалик адолат борлигини ҳаммамиз кўрамиз. Ота-оналар хафа бўлмасин, яхши ходимларнинг ота-онаси ҳам бор. Форма кийишнинг жавобгарлиги катта. Форма — ватан мудофааси, ватанни қўриқлаш, биз тинч ухлаймиз булар бизни қўриқлаган пайтда. Лекин уларни бизга керакли вақтда топа олмасак? Мен саволларга жавоб топилади, ҳақиқат юзага чиқади, деган умиддаман. Бир бошга бир ўлим. Мен ҳеч қачон бирор нарсадан хавотир олмаганман. Нима бўлса, Аллоҳдан», — дейди Юлдуз Усмонова.\nЭслатиб ўтамиз, 4 май, душанба куни, ижтимоий тармоқда Ўзбекистон халқ артисти Юлдуз Усмонованинг ички ишлар органлари ходимлари фаолиятидан норози бўлиб, уларни ҳақорат қилгани акс этган видео тарқалди.\nХонанданинг Instagram саҳифасидаги жонли эфирдан ёзиб олинган ушбу видеода Юлдуз Усмонова томонидан милиция ва ЙҲХБ ходимлари шаънига турли ҳақоратли сўзлар ёғдирилган. Ўзбекистон халқ артистининг ушбу қилмиши ижтимоий тармоқлар фойдаланувчиларининг кескин танқидларига сабаб бўлди.\nШундан сўнг Юлдуз Усмонованинг яна бир видеомурожаати пайдо бўлди. Видеода хонанда улуғ айём кунларида ички ишлар ходимларидан дилини оғритгани учун кечирим сўради.\nАввалроқ Ўзбекистон Ички ишлар вазирлиги ушбу видео юзасидан суриштирув олиб борилаётганини айтиб, баёнот берганди.\n07:08 Бугун 13\n07:01 Бугун 330\n06:52 Бугун 827\n06:29 Бугун 2075\n11:23, 27.09.2020 117733\n20:53, 26.09.2020 99626\n19:13, 27.09.2020 80061\n08:46, 27.09.2020 77750


Style.uzнинг очилиш маросимига қизиқиш катта бўлган - BBC News O'zbek\nТошкентда "Фонд Форум" жамғармаси ҳомийлиги остида Style.uz санъат ҳафталигининг тантанали очилиш маросими бўлиб ўтган.\nТошкентда Ёшлар ижоди саройи ўнгидаги майдонда бўлиб ўтган маросимни "Форум Фонд" раҳбари, Президент Ислом Каримовнинг тўнғич қизи Гулнора Каримова очиб берган.\nОчилиш маросимига шунчалар қизиқиш катта бўлганки, чипта эгалари қуръа ташлаш йўли орқали аниқланган.\nТаклиф қилинган айрим меҳмонлар ҳам ичкарига кира олмай қолганлар.\nРежага мувофиқ, маҳаллий ва халқаро санъаткорлар, рассом ва дизайнерлар ҳафта давомида Тошкентдаги музей ва кўргазмалар орқали ўз ижод намуналарини намойишга қўйишади.\nБи-би-си Тошкентдаги Style.uz ҳафталигининг очилиш маросимида иштирок этган Тошкент яшовчиларидан Назира Бабаназарова билан суҳбатлашди.\nНазира Бабаназарова: Очилиш маросимида иштирок этишни истаганлар кўп эди. Кўплар расмий очилиш маросимини томоша қилиш учун кириш жойида туришарди. Ёшлар кўп эди. Бундай маданий тадбирларга ёшларнинг қизиқиш билдириши жуда қувонарлидир. Матбуот ходимлари жуда кўп эди. Ҳам маҳаллий ва ҳам хорижий матбуот воситаларидан. Расмий маросим Тошкентда янги очилган Ёшлар Ижод саройида бўлиб ўтди.\nImage caption "Русский силуэт" хайрия жамғармаси раҳбари Татьяна Михайлова ва Назира Бобоназарова очилиш маросими олдидан.\nБи-би-си: Маросим муҳити қандай бўлди?\nНазира Бабаназарова: Маросим фазоси ўта дўстона ва шодиёна эди. Бу ҳодиса ҳақида кўплаб мақолалар чиққани учун ҳамма уни орзиқиб кутаётганди. Маросимда, шунингдек, испаниялик ёш дизайнерларнинг либослари намойишга қўйилди. Саҳна бино ўнгида барпо этилгани учун намойиш ҳам ташкарида бўлиб ўтди. Маросим очилишидан олдин фазодан туриб россиялик космонавтларнинг тўғридан-тўғри табрик номаларини йўллаганлари кўпчиликни ҳайратга солди. Улар Ўзбекистондаги санъат ва мода ҳафталиги иштирокчилари ва меҳмонларини табриклашди.\nБи-би-си: Тадбирга таклифнома билан киритишдими ёки чипталар сотувга қўйилдими?\nНазира Бабаназарова: Фақат таклифнома билан бўлди, аммо бу таклифномаларни олиш қийин эмасди. Бу билетларни шаҳар кассаларида ва Ёшлар ижоди саройида сотишди. Бундан ташқари, чипталар учун тадбир ташкилотчилари томонидан Инстаграм ва бошқа ижтимой тармоқлар орқали турли мусобақа ва конкурслар уюштирилди. Яъни, ёшларда бундай таклифномаларни қўлга киритиш имконияти бор эди.\nБи-би-си: Санъат ҳафталари ёшларга нимаси билан қизиқ деб ўйлайсиз?\nНазира Бабаназарова: Биринчи навбатда, бу ёшларимизнинг маданият даражасини кўтаради. Улар ғарблик дизайнерлар, стилистлар ва санъаткорлар асарлари билан танишиш имконига эга бўлишади.\nБи-би-си: Лекин бундай тадбирлар Ўзбекистон обрўсининг ошишига ёрдам беради деб ўйлайсизми?\nНазира Бабаназарова: Менинг ўйлашимча, ҳа, бу бизнинг имиджимизни оширади. Чунки кўпларда бизнинг мамлакатимиз ҳақида салбий фикр шаклланган. Гўёки бизда маданият даражаси паст эмиш ва гўёки биз тараққиётга кам эътибор қаратар эканмиз. Лекин менинг ўйлашимча, бизда ёш рассомлар, дизайнерлар ва санъатшунослар жуда кўп. Охирги пайтларда кино санъатимиз ҳам ривожланаётгани инсонни қувонтиради.\nТошкентда модалар ва заргарлик буюмлари томошалари бўлиб ўтди - фоторепортаж


12:30 / 16.01.2022\nБеларусь ва Ўзбекистон муносабатлари ёмон эмасди. Бу давлат президенти Александр Лукашенконинг КХШТ саммитида «тўсатдан» Ўзбекистонни огоҳлантириши кўпчиликни ҳайрат ва ғазабга миндирди. Славян оламида «Батька» лақабини олган, жаҳонда эса «Европанинг сўнгги диктатори» дея баҳоланадиган Лукашенконинг ҳокимият тепасига келиши ўзига хос тарихга эга.\n* СССР парчаланишини «Йигирманчи асрнинг геосиёсий фалокати» деб атаган;\n* 1975-1977 йилларда КГБ чегара қўшинларида хизмат қилган;\n* Унинг беларусча исм-шарифи Аляксандр Рыгоравіч Лукашэнка;\n* 1987 йилда «Городец» совхози директори этиб тайинланади ва биринчилардан бўлиб ижара пудратини йўлга қўяди;\n* Отаси тўғрисида бирор маълумот йўқ, онаси уни ёлғиз ўстирган. Бобосининг келиб чиқиши украин эканлиги тўғрисида гаплар тарқалган ва кейинчалик рад этилган;\n* Виктор, Дмитрий, Николай исмли ўғиллари бор. Катта ўғли Виктор президентнинг миллий хавфсизлик масалалари бўйича ёрдамчиси ҳисобланади. Кичик ўғли Николай эса мудом отасининг ёнида, у намойишлар пайтида ҳам отаси ёнида автомат кўтариб юрганди;\n* Евросиё бўйича энг узоқ «тахтда турган» давлат раҳбари. У 27 йилдан ортиқ вақтдан буён мамлакатни бошқариб келмоқда;\n* Мактабда тарбияси оғир болалар сафида турган ва милиция рўйхатига олинган;\n* 1991 йилнинг 25 майида «Народная газета»да «Диктатура: беларусча вариант?» номли мақола чиқарган;\n* Илк бор президентликка номзод бўлган пайтлари «Етмиш ёшлилар даври якунланмоқда! Давлат тепасига ёшлар келиши лозим» деган чақириқлар билан чиққан. Кейинчалик ҳокимият тепасига келганидан кейин конституцион муддат якунига кўра лавозимидан кетишини таъкидлаган;\n* Президентликдан ташқари Беларусь олий бош қўмондони, Хавфсизлик кенгаши, Россия-Беларусь иттифоқи, мамлакат олимпия қўмитаси раиси;\nАлександр Лукашенконинг совхозда директорлик қилганини кўпчилик билади. Унинг гап-сўзлари ҳам жайдари деҳқонларга ўхшайди. У кўп танқид қилинса-да, чиндан ҳам хўжалик ишларига жуда уста, далаларни, фермаларни айланишни хуш кўради, ишлаб чиқариш, саноатда кўп бўлади. Адолат юзасидан айтиш мумкинки, Беларусь бу соҳаларда постсовет ҳудудида анча илғор ва ўзига хос режали иқтисод моделини сақлаб қола олган. Бу мамлакатни бежиз СССР музейи ёки ўзига хос қўриқхонаси деб аташмайди.\nШу билан бирга, Лукашенконинг ташқи ва ички сиёсати мунтазам ва кескин танқидлар нишонида. Энг қизиғи – ҳамма узоқдан туриб Европага интилса, унинг кўҳна қитъа остонасида яшаб шарқ, аниқроғи Россия томон интилиши мутойибаларга сабаб бўлган.\nОтасиз ўтган ёшлик\n1954 йилнинг 30 августида Витебск областининг Копись шаҳарчасида дунёга келган Александрнинг отаси ким эканлиги бирор жойда қайд этилмаган. Унинг онаси Екатерина Лукашенко урушдан кейин шаҳардаги комбинатда ишлайди, ўғли туғилганидан кейин қишлоққа қайтади ва фермада сут соғувчи бўлиб ишлай бошлайди. Мактабни ўқитувчилардан мунтазам дакки эшитиб битирган Саша 1975 йилда Могилёв педагогика институтини тарих йўналишида тамомлайди. 1985 йилда эса у Беларусь қишлоқ хўжалик академиясини сиртдан тамомлаб, иккинчи дипломига эга бўлади. Ҳарбий хизматда у сиёсий бўлим инструктори, танк ротаси командирининг сиёсий масалалар бўйича ўринбосари вазифаларини ўтайди. Шунингдек, у комсомолнинг фаол аъзоси бўлиб, бутуниттифоқ «Билим» жамиятида ҳам фаолият юритади.\n1989 йилда Могилёв сайлов округидан СССР халқ депутатларидан номзод сифатида кўрсатилади. Аммо Вячеслав Кебичга 5 фоиз фарқ билан ютқазади. Қайта қуриш даврида, 1990 йилда Беларусь халқ депутати ва Олий совет муваққат кенгаши аъзосига айланади. СССР тарқалганидан кейин министрлар совети раиси Вячеслав Кебич ва Олий совет раиси Станислав Шушкевични аёвсиз танқид қилиши билан тилга тушади. 1991 йилда «Диктатура: беларусча вариант?» номли мақола ёзиб чоп эттиради ва унда ҳукуматни авторитаризм ҳамда диктатурада айблайди. Мамлакатни демократик бошқарув бўйича ўз қарашларини ифода этади.\n«Мен коммунистик партия билетини ёқиб юбормаганман. Мен бу билетнинг аҳамиятини англаб етган ҳолда қўлга киритганман» деган Лукашенко «Беларусь коммунистлари демократия учун» партиясига аъзо бўлади ва танқидий чиқишларини давом эттиради.\n1994 йилда президентликка ўз номзодини илгари суради, биринчи турда 44,82 фоиз овоз олиб, иккинчи турда В.Кебичга рақиб бўлади. 1994 йилнинг 10 июлида бўлиб ўтган иккинчи турда 80,1 фоиз овоз олиб, мустақил Беларуснинг биринчи президентига айланади. Унга қадар бу мамлакатда президентлик лавозими бўлмаган.\n«Абадий» президентлик ва абадий танқидлар\nЛукашенко фақат биринчи бор лавозимни эгаллаганида сайлов бўйича танқидга учрамаган. 2001 йилда бўлиб ўтган иккинчи президентлик сайловидан кейин эса ЕХҲТ унинг халқаро стандартларга мувофиқ ўтказилмаганини қайд этган. Ундан кейинги сайловларнинг барчаси танқидлар, намойишлар ва ундан кейинги санкциялар билан қоришиб кетган. АҚШ ва Европа бу сайловлар натижаларини тан олмаган, 2020 йилга келиб Россия нашрлари ҳам Беларусдаги натижаларни танқид қила бошлади ва намойишларни энди бекитишнинг иложи қолмади.\nЛекин шунга қарамай Лукашенко куч билан лавозимни сақлаб қола олди ва санкцияларга қарамай президентликни давом эттирмоқда.\nМухолифатчининг ҳавода тутиб олиниши ва Ўзбекистонни огоҳлантириш\nШундоқ ҳам ҳамиша диққат марказида бўладиган Лукашенко сўнгги йилда икки марта жиддий тилга тушди. 2021 йилнинг май ойида у беларуслик машҳур мухолифатчи, Александр Лукашенконинг бевосита душмани Роман Протасевич учаётган самолётни тутиб қолишда айбланди. Самолёт Афинадан Вильнюсга қараб ҳаракатланаётган, шунчаки Беларусь устидан учиб ўтаётганди. Халқаро нормаларни қўпол равишда бузган махсус хизматлар мамлакат ҳудудида самолётни тўхтатиб, ерга қўндиришди ва мухолифатчи қўлга олинди.\nИккинчи ҳолат эса айнан Ўзбекистон билан боғлиқ – КХШТ йиғилишида қатнашаётганда у Қозоғистондаги тартибсизликлар ҳақида гапира туриб ҳе йўқ, бе йўқ бундай вазият Ўзбекистонда ҳам кузатилиши мумкинлиги ҳақида огоҳлантириб қолди.\n«Қозоғистондаги вазиятдан, аввало, Ўзбекистон ҳушёр бўлиши керак. Акс ҳолда, биздаги маълумотларга кўра, тўполон ташкилотчиларининг нигоҳи, жумладан, Ўзбекистонга қаратилган», деди Лукашенко.\nЎзбекистон ТИВ бирор баёнот беришга шошилмаган бўлса-да, президент Шавкат Мирзиёев босиқлик билан вазиятга жавоб қайтарди:\n«Куни кеча баъзи давлат раҳбарлари томонидан Ўзбекистон Республикаси Қозоғистонда бўлиб ўтган воқеалардан сабоқ чиқариши лозимлиги ҳақида асоссиз баёнот берилди. Биз минтақадаги вазиятни, хавфсизликка бўлган барча хавф-хатарларни диққат билан кузатиб боряпмиз. Ҳар қандай таҳдидга нисбатан муносиб жавоб қайтариш ва зарба бериш учун биз етарли куч ва салоҳиятга эгамиз», деди давлат раҳбари.\nБатьканинг бу ғалати баёноти аслида бошқа жойда «ёзилгани», Лукашенко ким учундир шунчаки карнай вазифасини бажариб бергани кўпчилик учун тушунарли эди. Қизиғи, бунга қадар ҳам ғалати баёнотлари билан тилга тушган Александр Лукашенко ўзини қайсидир давлатга ақл ўргатишга маънан ҳақли ҳисоблагани ғалати.\n23:13 / 26.05.2022\nЛукашенко Украина йўналишида оператив қўмондонлик тузишни талаб қилди\nТИВ чет эл нашрларининг “иғвогар” ҳаракатларини қоралаб чиқди\n17:10 / 05.05.2022\nЛукашенко Россиянинг “махсус операцияси” чўзилиб кетганини айтди\n15:07 / 18.04.2022\nБеларусда Лукашенкони текширувдан ўтказган шифокор қўлга олинди


Козим Тўлаганов иморатнинг зилзилага бардошлилик синовини бино ичида кузатганини билдирди\n19:42 / 22.06.2019\nҚурилиш вазири ўринбосари Козим Тўлаганов янги қурилган уйларнинг 9 баллик зилзилага бардошлилик синовида шахсан иштирок этган. У Миллий матбуот марказида ОАВ вакиллари билан ташкил этилган учрашувда Kun.uz мухбири саволига жавоб берар экан, шуни маълум қилди. Жумладан, Қурилиш вазирлиги мутасаддиларига қуйидаги савол берилди.\n- Сифатсиз, таъмирталаб қурилган намунали уйлар бўйича кўп туманларда бўлиб, ўрганишлар олиб борганман. Айтмоқчи бўлганим шуки, яқинда Хитойда зилзила рўй берди, уларда тез қурилиши оқибатида 5 баллик ер қимирлашида ҳам уйлар хароб аҳволга келади. Қоғозда қайд этилаверади, бироқ мурожаатлар бўйича борганимизда жиддий вазиятларга дуч келганмиз. Аллоҳ асрасин, аммо бизда ҳам шундай табиий офат рўй бергудек бўлса, қурилаётган уйлар қанчалик чидамли? Бунақа ҳолатларнинг олдини олиш учун нималар қилиняпти?\nБу саволга «Қишлоққурилишинвест» жавоб берган Тошкент вилояти филиали бош мутахассиси Жуманиёз Жуманиёзовга кўра, бу каби ҳолатлар бўйича мурожаатлар ўрнатилган тартибда текширилади, экспертиза хулосалари олиниб, тегишли чоралар кўрилади. Бу саволга «Қишлоққурилишинвест»нинг республика бошқармаси бўлим бошлиғи Ойбек Камолов аниқроқ жавоб беришга уринди.\nУнинг айтишича, аввал комиссия тузилиб, ҳолатни ўрганиш натижасида пойдеворни кучайтириш ишлари орқали уйни мустаҳкамлаш чоралари кўрилади ёки қайтадан бузиб, қуриб бериш ҳолатлари ҳам учрамоқда. Бунда харажатлар пудратчи зиммасига юклатилади ва бу маблағларни ундириш мақсадида прокуратура ва суд идораларига мурожаатлар қилинган ҳолатлар мавжуд.\n«Баъзи бир ҳолатларда, у-бу жойда шундай ҳолатлар рўй бергани бор. Яқинда Тошкент вилоятида худди шунга ўхшаган мисолни келтиришди. Бориб ўргансак, уйнинг олдига қазилган қудуқ, ҳеч ким яшамаганлиги туфайли, ёрилиб кетган. Сув иморат тагига оққан ва уй иккига ёрилиб кетган. Комиссия туздик, бориб ўргансак, сабаби шунақа. Харидор уйни тузатиб берасизлар, деб турибди. Ўзи қурилишда бундай бўлиши мумкин эмас. Давлат архитектура-қурилиш бошқармаси ходимларининг асосий эътибори конструкциясига қаратилади. Шунинг учун камчилик аниқланса, ўшани тузатмагунча, бошқа ишлари тўхтатиб қўйилади», - деди Қурилиш вазири ўринбосари.\nКозим Тўлаганов, уйларнинг зилзилаларга бардошлилиги хусусида ҳам ўз фикрларини билдирди.\n«Мана зилзилага бардошлик хусусида гапирдингиз. Тошкентда, республикада қўйиладиган янги конструкциялар барчаси текшириб кўрилади. Яқинда, чинни завод олдида қурилган янги уйнинг биринчиси битгач, ўшани 9 баллга силкитдик. Мен шунинг ичида турдим. Биринчи ва иккинчи уй ораси 15 см.га бориб келяпти. Ваҳима. Лекин буни қилишимиз шарт. Чунки, эртага, 9 баллик ер қимирлагудек бўлса, кўнглимиз хотиржам бўлиши керак. Шунинг учун, қимирламасин-ку, агар қимирлаган тақдирда ҳам 9 баллик зилзилага дош бериши шарт.\nЭнди, пудрат ташкилотларининг қувватсизлиги, улардаги камчилик, «Қишлоққурилишинвест»нинг уйларини қураётган уйларда кўп кузатилади. Шунинг оқибатида сиз айтгандек ҳолатлар у ер – бу ерда учраб турибди. Қанча чора кўрмайлик, қаердадир шунга ўхшаш нимадир чиқиб келяпти», - деди Козим Тўлаганов.\nҚурилиш вазирлиги: «Тошкент шаҳри Бош режаси концепцияси кечикаётгани шаҳар ҳокимлиги муаммоси»\tҚурилиш ташкилотлари ва пудратчиларга нуқсон учун қўлланадиган жарима миқдори оширилмоқда\tКозим Тўлаганов Сергелидаги уйлар нархи ниманинг эвазига арзон бўлганига ойдинлик киритди


Ассалому-алайкум ҳурматли юртимизнинг келажаги ва ишончи бўлган азиз талабалар!\nСизларни 30-июн севимли байрамингиз, азму шижоат ва камолат айёми – ёшлар куни билан ўзим ва Ислом Каримов номидаги Тошкент давлат техника университетининг Қўқон филиали жамоаси номидан самимий муборакбод этаман. Ёшлик инсонни энг беғубор шу билан бирга энг мухим синовли палласи ҳисобланади.\nБу даврда эгалланган билим, ўрганилган касб ва қилинган меҳнат кейинчалик бутун умр давомида инсонни хаёт йўлини белгилаб беришда мухим аҳамиятга эгадир. Шу боис мана шундай даврда барча ёшларимизга мустаҳкам билим олиш, халол меҳнат қилиш ва энг мухими ўзларингиз танлаган йўлдан мақсадларингиз сари фақат олдинга интилишларингизни тилаб қоламан. Сизлар эришаётган ютуқ ва зафарлар биз устозларни доим қувонтиради.\nХурмат билан Пулатов Шарифжон Йигиталиевич.


Минск парламент сайловларига ЕХҲТ кузатувчиларини чақирмоқчи\nБелоруссия Марказий сайлов комиссияси раисаси Лидия Ермошина.\nБелоруссия расмийлари кузда ўтказиладиган парламент сайловларига ЕХҲТ кузатувчиларини таклиф қилмоқчи. Бу ҳақда мамлакат Марказий сайлов комиссияси раисаси Лидия Ермошина якшанба куни маҳаллий телеканаллардан бирига берган интервюсида маълум қилган.\nЕрмошинага кўра, мазкур қарор Белоруссия сиёсий раҳбарияти томонидан қабул қилинган. Айни пайтда у ЕХҲТ кузатувчиларининг ҳисоботи расмий Минскка хуш келишига умид қилмаётганини айтди. Ермошина буни сайлов бориши ҳақидаги якуний ҳужжат Қўшма Штатлар буюртмасига кўра ҳозирланиши билан изоҳлади.\nМарказий сайлов комиссияси раисаси ҳозирда парламент сайловларини бойкот қилиш имкониятини муҳокама қилаётган мухолифат партиялари унда иштирок қилишларига ҳам ишонч билдирди, акс ҳолда, бу партиялар хориждан маблағ олиш имкониятидан мосуво бўлиб қолажагини таъкидлади.\nБелоруссияда парламент сайловлари шу йилнинг 23 сентябрига белгиланган.


Қазақстан Өзбекстаннан киятырғанлар ушын жаңа талап қойды » Informaсiyalɩq portal\nҚазақстан ҳүкимети мәмлекетке шет елден киятырғанлар ушын талапларды өзгертти. Бул ҳаққында “Today.kz” хабар берди.\nҚазақстан бас санитарының қарары менен биринши топарға киретуғын мәмлекетлер дизими кеңейтирилди. Бул Қытай, Таиланд, Монголия, Малайзия, Египет, Гонконг, Қубла Корея, Япония, Сингапур, Германия, Беларус, Әзербайжан.\n“Бул мәмлекеттен келгенлер тек ғана термометр тексериўи ҳәм анкеталастырыўдан өтеди”, дейди Қазақстан Денсаўлықты сақлаў министрлиги басқарма баслығы Роза Кожапова.\nЕкинши топарға 21 мәмлекет кирген. Булар Швейцария, Уллы Британия, Польша, Италия, Венгрия, Австрия, Нидерландия, Швеция, Румыния, Чехия, Греция, Туркия, БАА, Саудия Арабстаны, Индия, Армения, Россия Федерациясы, Өзбекстан, Украина, Қырғызстан, Тәжикстан.\nБул мәмлекеттен келгенлер термометрия ҳәм анкеталастырыўдан тысқары, коронавирус анықланбағаны ҳаққындағы мағлыўматнаманы көрсетиўи керек болады. Мағлыўматнама 5 күннен артық болмаған ўақытта берилген болыўы керек. Егер де мағлыўматнама болмаса, келген шет елли шегарада ПЗР тестин тапсырады.\nCovid-19 ушын тексериўге жетерли материаллар топланғанан кейин, келген адамлар өз бағдарында даўам етебереди.\n19-09-2020, 14:09 |\nҚазақстанға баратырған пуқараларға қандай шеклеўлер бар?


30.03.2018 09:19 0 47242\nФото: Facebook / Alexander Suchkov\nКеча, 29 март куни Ўзбекистон Республикаси Давлат хавфсизлик хизмати Чегара қўшинлари бошқармаси томонидан журналистлар ва блогерлар учун пресс-тур ташкил қилинди. Унда 20 нафардан зиёд журналистлар иштирок этди.\nУч кунлик пресс-тур дастури доирасида биринчи куни меҳмонлар Тошкентдаги ДХХ Чегара қўшинлари музейи ва Ислом Каримов номидаги Тошкент халқаро аэропортидаги чегара назорати фаолияти билан танишишди.\nМазкур пресс-турда «Xabar.uz» ахборот-таҳлилий портали мухбири ҳам қатнашмоқда. Иккинчи куни, яъни бугун, 30 март куни журналистлар Сурхондарёга йўл оладилар.\nҚуйида ушбу пресс-турнинг биринчи кунидан фотосуратларни кўришингиз мумкин.\nДХХ Чегара қўшинлари пресс-тур


USAID Миссиясининг биринчи директори Ўзбекистонга ташриф буюрди - Anhor\nAnhor Все посты USAID Миссиясининг биринчи директори Ўзбекистонга ташриф буюрди\nБугун Микаэла Мередит АҚШ халқаро ривожланиш бўйича агентлигининг (USAID) Ўзбекистондаги Миссияси биринчи директори сифатида ўзининг вазифаларини бажаришга киришди. Бу ҳақда Anhor.uz нашрига АҚШнинг Ўзбекистондаги элчихонаси хабар беради.\nМикаэла Мередит USAID да риовжланиш соҳасида қарийб 30 йиллик иш тажрибасига эга. Янги лавозимга тайинланишдан олдин у 2018-2021 йилларда USAID нинг Албаниядаги мамлакатлар бўйича вакили ва 2015-2018 йилларда USAIDнинг Озарбайжондаги Миссияси директори сифатида фаолият кўрсатган. Шунингдек у Яман, Нигерия, Конго Демократик Республикаси ва Вашингтонда (АҚШ) ҳам лавозимларни эгаллаган. Нью-Йоркдаги Колумбия университетининг Халқаро муносабатлар мактаби магистри даражасига эга.\n«Биз USAID нинг Ўзбекистон ҳукумати ва халқи билан ҳамкорлигининг янги босқичи бошланганини кузатяпмиз, – дейди АҚШнинг Ўзбекистондаги ишлар бўйича муваққат ишончли вакили Алан Мельцер. – USAIDнинг мамлакатдаги кенгайтирилган иштироки бизнинг Ўзбекистонни динамик хусусий секторни ва фуқаролик жамиятини яратишдаги, иқлим ўзгаришига қарши курашишдаги, таълим ва соғлиқни сақлаш тизимларини модернизация қилишдаги ва самарали бошқарувни мустаҳкамлашдаги ҳаракатларини қўллаб-қувватлаш бўйича умумий қобилиятимизни оширади».\n«Янги Миссиянинг таъсис қилиниши 2020 йилда қабул қилинган ва яқинда Байден маъмурияти томонидан тасдиқланган АҚШнинг Марказий Осиё бўйича стратегиясининг бир қисми эди», – дейди Микаэла Мередит. «Ўзбекистонда USAID Миссиясининг биринчи директори бўлиш мен учун катта шараф ва имтиёз. Бу мен бутун масъулият билан киришадиган муҳим топшириқ», – дея қўшимча қилади у.\nUSAID нинг Ўзбекистондаги икки томонлама миссияси 2020 йил сентябрь ойида таъсис этилган эди. Янги миссия АҚШ ҳукуматининг Ўзбекистон ҳукумати ва халқига узоқ муддатли садоқатини таъкидлайди, дея қайд этади элчихонадагилар.\nФотосурат: АҚШнинг Ўзбекистондаги элчихонаси


Истиқлол — улуғ неъмат – Сурхон тонги\nБош саҳифа / Жамият / Истиқлол — улуғ неъмат\nАвгуст 2, 2017\tЖамият Изоҳ қолдириш 205 Кўрилди\nТобора яқинлашиб келаётган жаннатмакон юртимиз мустақиллигининг 26-йиллиги байрамини дилда қувонч ва катта шодиёналар билан кутиб олиш тараддудида турибмиз. Аллоҳ таоло бу саодатли ва қутлуғ айёмни барча юртдошларимизга муборак айласин.\nДарҳақиқат, мамлакатимизда мустақиллик йилларида амалга оширилган бунёдкорлик ишлари, барпо этилган кўркам уй-жойлар, таълим ва тиббиёт муассасалари, спорт масканлари, замонавий корхоналар, кенг ва равон йўллар, боғу хиёбонлар, шаҳар ва қишлоқларимиз қиёфасини тубдан ўзгартириб, аҳоли фаровонлигининг, онги ва тафаккурининг юксалишига хизмат қилмоқда.\nШунингдек, ислом дини равнақи учун кенг имкониятлар яратилди. Мустақиллик халқимизга мус- табид тузум даврида топталган ижтимоий, маънавий ва диний қадриятларнинг қайтадан тикланиши ва ривожланиши учун кенг йўл очиб берди. Диний ва миллий қадриятларимиз қайтадан равнақ топа бошлади. Натижада ҳалқимиз ўзлигини таниб, турмушнинг барча жабҳаларида миллийлик нашидаларини сурмоқда.\nАллоҳ таоло Қуръони каримда шундай марҳамат қилади: яъни: “Айтинг, ҳақиқат келди ва ботил йўқолди. Чунки ботил йўқолувчи нарсадир”.\nХалқимиз барча соҳада эмин-эркин саъй-ҳаракат қилиш имкониятига эга бўлгани каби динимиз кўрсатмаларини хотиржам адо этиш бахтига муяссар бўлди. Минглаб масжидлар очилиб, мўмин-мусулмонлар ихтиёрига топширилди. Воҳамизда мустабид тузум даврида атиги иккита масжид фаолият юритган бўлса, бугунги кунда воҳамизда юзта расмий масжидлар мўмин-мусулмонлар эркин ибодатларини амалга ошириб, юртимиз тараққиёти, тинчлиги учун дуои хайрлар қилиб келишмоқда. Мустақиллик йилларида Ўзбекистонда икки мингдан зиёд масжид обод бўлди ва намунали фаолият кўрсатмоқда. 2017 йилда Шерободдаги дунёга донғи кетган Муҳаммад Исо ат Термизий мажмуаси тўлиқ қайта обод бўлиб, замон талабларига жавоб берадиган масжиднинг очилишлиги халқимизга байрам туҳфаси бўлди.\nстиқлол туфайли она диёримиз мусулмонлари ҳаётида ҳам катта ижобий ўзгаришлар юз берди. Давлатимиз томонидан мустақилликнинг илк кунлариданоқ халқнинг маърифати ва маънавиятини юксалтириш, имон-эътиқодини мустаҳкамлашга катта эътибор қаратилди.\nБундан ташқари, ўнлаб диний таълим муассасалари барпо килиниб, у ерда ёшлар диний ва дунёвий фанлардан таҳсил олмоқдалар. Азиз авлиё, аллома ва фозил инсонларнинг мақбаралари ва кўплаб зиёратгоҳлар таъмирланди. Ҳар йили давлатимизнинг кўмаги билан минглаб ватандошларимиз муборак ҳаж ва Умра зиёратига бориб келмоқдалар. Бу йил яна икки минг кишининг қўшимча ҳаж-умра зиёратига боришлари мусулмонларга янада катта хурсандчилик бўлди. Буларнинг ҳаммаси албатта истиқлолимизнинг ҳалқимизга берган неъматидир.\nБу неъматларга шукр қилинса ризқнинг зиёда бўлишлиги тўғрисида Аллоҳ таоло Қуръони каримда шундай марҳамат қилади.\nЯъни: “…агар (берган неъматларимга) шукр қилсангиз, албатта, (уларни янада) зиёда қилурман…”, — деб таъкидлаган.\nИнсон ўзидаги неъмат ҳақида мулоҳаза юритиш, шу неъматдан ўзгалар ҳам баҳраманд, ёки бебаҳра эканлигини ўйлаб кўриш билан унинг қадрини билади. Бу эса янада кўпроқ Аллоҳга шукр қилишга ундайди. Натижада неъматнинг янада зиёда бўлишига сабаб бўлади.\nРасулуллоҳ (соллаллоҳу алайҳи васаллам) ҳадисларининг бирида: яъни: “Қайси бирингиз тонгда уйқудан уйғонганда оиласи тинч, тани соғ ва уйида бир кунлик егулиги бўлса, билсинки, унда дунёдаги барча неъматлар мужассам экан”, — деганлар (Имом Термизий ривояти).\nЯъни: “Кимики инсонларга улардан кўрган яхшиликлари эвазига шукр қилмаган экан, демак Аллоҳга шукр қилмабди ”, — деганлар.\nДемак, биз динимиз ривожи учун кўрсатилаётган ғамхўрликни Аллоҳнинг марҳамати, деб қабул қилишимиз ва албатта унинг шукронасини адо этишимиз лозим бўлади.\nҚачонки ҳар биримиз ўзимиз масъул бўлган жойда: оила, маҳалла, корхона ёки ташкилотда огоҳ ва ҳушёр бўлиб, қўл остидагиларимиз ҳақида қайғуриб, фидойилик билан меҳнат қилсак, фарзандларимизни бундай фитналардан асрай билсак, ёвуз кучлар остона ҳатлаб бизга таҳдид қилолмайди. Бу ҳақда жаноб Пайғамбаримиз (с.а.в.) марҳамат қилиб айтганларки: «Ҳар бирингиз раҳбарсиз, ҳар бирингиз қўл остидагиларига жавобгар — масъулдир». Шундай экан, аввало ўзимиз огоҳ бўлайлик, намуна кўрсатайлик, ўзгаларни ҳам шунга тарғиб этайлик! Зеро, бугунги фаровон кунларни қадрлай билиш, унинг зиёдалиги ва бардавомлигига ҳисса қўшиш бизнинг бурчимиз. Тинчлик бўлган жойда одамлар эртанги кун учун улкан режалар тузиб, фарзандларининг бахтли келажагини ўзига тасаввур қила олади. Аллоҳ таоло барчамизни улуғ, азиз мустақиллик неъматига шукрлар айтиб, уни янада мустаҳкам ва бардавом бўлиши йўлида савобли амалларни қилишимизга насиб айласин!\nШўрчи тумани бош имом-хатиби\nОлдинги Рағбат янги зафарларга чорлайди\nКейинги Коррупция – тараққиёт кушандаси\nҚрим-Конго геморрагик вирус қўзғатадиган, ўта хавфли юқумли касаллик бўлиб, унинг манбалари кемирувчилар, йирик ва майда …\nАпрел 10, 2018\t544


ТАҲЛИЛ ВА ТАҚҚОС АСОСИДА — Самарқанд вилояти касаба уюшмалари ташкилотлари бирлашмаси\nСамарқанд касаба уюшмаларининг VII конференцияси аввалгиларидан қатор жиҳатлари билан фарқланади. Эътиборли жиҳатларидан бири, ҳисобот — сайлов йиғилишидан бир неча кун аввал ҳудудий ОАВлар орқали аҳолининг кенг қатламига бўлиб ўтадиган анжуман хабари етказилди. Тадбир онлайн шаклида ташкил этилиб, делегатларнинг аксар қисми ўз ҳудудларидан иштирок этишди. Касаба уюшмалари фаолияти, истиқболдаги режалари билан яқинроқ танишиш истагида бўлган ҳар бир фуқарога мулоҳазаларини баён этиш имкони яратилди.\nТўғрисини айтганда аксар ҳолларда нафақат оддий фуқаро ҳатто зиёлилар орасида ҳам касаба уюшмаларининг фаолияти ҳақида етарлича тушунчага эга бўлмаганлар кўп. Ваҳоланки, меҳнат аҳли учун паноҳ бўлган бу ташкилотнинг серқирра ишидан кенг омманинг бохабарлиги пастлигича қолмоқда,- деди Самарқанд вилоят касаба уюшма ташкилотлари бирлашмаси кенгаши раиси Суҳроб Рафиқов ташкилотнинг ҳисобот Конференциясида қилган чиқишида. – Баъзи йирик корхоналарда касаба уюшмага аъзолик тақдирини муайян битта шахс ҳал қилиб юбориш ҳолатларига кўп дуч келаяпмиз. Олдимиздаги устувор вазифа, одамларда касаба уюшмаларига аъзо бўлиш фахр-ифтихор туйғусини уйғотиш даражасига етказишдан иборатдир. Бунга, ўтган йилларда касаба уюшмалари томонидан амалга оширилган ишлар тўла асос бўла олади.\nТаъкидланганидек, Ўзбекистон касаба уюшмаларининг “Юрт тараққиёти йўлида бирлашайлик!” шиори остидаги Форумда қабул қилинган “2017-2021 йилларда Ўзбекистон Республикасини ривожлантиришнинг бешта устувор йўналишлари бўйича Ҳаракатлар стратегияси”ни амалга оширишда Кўмаклашиш дастури”, фаолиятда устуворлик касб этди. Дунё касаба уюшмаларининг ижтимоий муҳофазага йўналтирилган мезонлари таҳлил этилиб, ибратли жиҳатлари амалиётга тадбиқ этилмоқда. Биргина Самарқанд вилояти касаба уюшмалари ҳисобот йиллари мобайнида касаба уюшмаларининг 9 та халқаро тадбирларига мезбонлик қилди. Жаҳон миқёсида нуфузли мавқега эга меҳнаткашлар манфаати ҳимоячиларидан иборат делегатциялар 30 дан ортиқ бошланғич касаба уюшма ташкилотлари тажрибасини ўрганишди ва муносиб баҳолашди. Россиянинг Нижныйновогорд вилоят касаба уюшмалари билан вилоят касаба уюшмалари ўртасида ҳамкорлик меъморандуми имзоланди. Вилоят касаба уюшмалари вакиллари, хориж ва МДҲ давлатлари касаба уюшмалари фаолияти билан танишиш имкониятига ҳам эга бўлишди.\nМуносиб меҳнат – муносиб ҳаёт гарови бўлиши кафолатини таъминлашга интилаётган касаба уюшмалари ходимлар манфаатдорлик даражасини оширишга тинмай интилмоқда. Бундан беш йил аввал жамоа шартномаларида имтиёз ва афзалликларни кафолатловчи 80-92 та бандлар орқали ҳар бир ходимга иш берувчилар томонидан 600-650 сўм сарфланарди. Ташкилот саъйи — ҳаракати билан шартномага киритилган кафиллик тадбирлари сони 115-120 тага етказилди. Бу эса ҳар бир ишловчига сарфланаётган маблағ миқдорини 2 миллон 599 минг 400 минг сўмгача кўтарилишига эришилди. Давлатимиз томонидан номланган йиллар бўйича белгиланган дастурлар ижросига 10 миллиард 168 миллион 640 минг сўм миқдоридаги маблағ сарфланди.\nАҳоли бандлигини таъминлаш бўйича ўтказилган меҳнат ярмаркаларида жамоат назорати ташкил этилиб 50 мингдан ортиқ иш ахтараётганлар муносиб меҳнат ўринларига эга бўлишди. Бундан ташқари меҳнат муҳофазаси соҳаси вакилларининг билим ва кўникмаларини ошириш, такомиллашиб бораётган муҳофаза талабларини кенг тарғиб қилиш мақсадида касаба уюшмалари қошида “Касаба зиё” ўқув маркази фаолияти йўлга қўйилди. Ўтган қисқа даврда юзлаб жамоатчи-назоратчилар касб — малакаси оширилди. Шунингдек, туризмни ривожлантириш мақсадида “Касаба Самарқанд” сайёҳлик агентлигига асос солинди. Бу ташкилот томонидан ҳар йили ўртача 15 минга яқин меҳнаткашлар вакиллари ички туризм йўналишида сайру-саёҳатларда бўлиб келишмоқда.\nЎтган йиллар мобайнида жамоат ташкилоти томонидан меҳнатга ўз фурсатида ҳақ тўлаш, юз бераётган қарздорликларни бартараф этиш юзасидан тизимли ишлар ташкил этилди. Натижада “Самарқандкимё” ОАЖнинг 889 миллион сўмлик, “Жанубий Ғрбий магистрал электр тармоқлари” корхонаси томонидан 2 миллиард 497 миллион сўмлик иш ҳақидан муддати ўтган қарздорлиги бартараф этилди. Аммо вилоятдаги “Иссиқлик манбаи” АЖда ҳамон иш ҳақидан муддати ўтган қарздорлик мавжуд. Кўрсатилаётган ёрдам ва кўмаклар билан ҳам ўз қаддини тиклаб олаолмаётган ташкилот, ходимлар ҳақини тўлашни ҳамон пайсалга солиб келмоқда. Жамоат ташкилотини ташвишлантираётган яна бир ҳолат, бу ишлаб чиқариш билан боғлик бахтсиз ҳодисаларнинг барҳам топмаётганлигидадир.\nҲисобот даврида иш жараёнида 52 ҳолатда кўнгилсиз ҳодиса юз берган. Энг ачинарлиси, оқибати ўлим билан тугаётган бахтсиз тасодифлар ҳам бор. Касаба уюшмалари аралашуви билан ундирилган (меҳнаткашлар ва улар оила аъзоларига меҳнатда майибланиш, касб касаллигига чалиниш, боқувчисини йўқотиш, етказилган зарар ва товон) пуллари миқдори миллиардлаб сўмни ташкил этмоқда.\nБеш йил, бу оғиздагина осон айланади. Ўтган даврнинг ҳар лаҳзаси масъулияти, юкини жараёнларнинг иштирокчисигина англаши мумкин. Биз жамоат ташкилотининг фуқаролар мурожаатини ҳал этиши, судларда меҳнаткашлар манфаати йўлидаги “тўқнашув”лар, кўрсатилган моддий ва маънавий кўмак, саломатлик тарғиботига йўналтирилган ишлар, хуллас меҳнаткашга иш ва турмушда кўрсатилган мадад турларининг барчасини бир мақолада тилга олишга қалам ҳам қоғоз ҳам чарчашини англадик. Аммо кам таъминланган оилалар ва хотин — қизлар муаммоларни ҳал этишда касаба уюшмаларининг иштирокини эсламаслик инсофдан бўлмаслигини ҳис этаяпмиз.\nДавлатимиз раҳбарининг 2017 йил 12 сентябрдаги “Аҳолининг кам таъминланган қатламларини қўллаб-қувватлаш бўйича чора-тадбирлар тўғрисида”ги қарори ижтимоий муҳофазага муҳтож инсонларга қўл келди. Касаба уюшмаларининг жамоатчилик назорати ва ташкилотчилиги асосида 2017 йилда Самарқанд вилоятида 30 нафар фуқаро уй-жой билан таъминланди. 160 нафар кам таъминланган оилаларнинг уй жойлари таъмирланди. 1776 нафар кам таъминланган, эҳтиёжманд оилаларга маиший техника воситалари, 543 та оилага газ ва балон берилиб, 96 кишининг саломатлиги тикланди. 2018 йилда эса 35 та уй-жой қурилиб 398 оиланинг хонадонлари таъмирлаб берилди. 1120 оилага маиший техника воситалари етказилди. Атиги бир абзацни олган бу баёнда соҳа ходимларнинг туну – кунги икки йиллик меҳнати ётибди.\nХотин қизларнинг гендер тенглиги, муаммолари дунёнинг барча минтақаларида тез-тез тилга олинади. Мамлакатимизда қуруқ гапдан кўра амалий иш афзаллиги ўз ифодасини топмоқда. Хотин-қизларнинг муаммоларини ўрганиш ва ҳал этиш, уларни моддий ва маънавий қўллаб қувватлаш дастур асосида амалга оширилмоқда. Касаба уюшмалари раҳбарлигидаги ишчи гуруҳи жойларда вазиятни ўрганиб холисона хулоса чиқарди. Уйма-уй юриш орқали вилоятдаги 1097 та маҳалла фуқаролар йиғини ҳудудидаги 5305 та кам таъминланган, ижтимоий ҳимояга мухтож оилаларнинг 6478 та муаммолари аниқланди. Маҳаллий ҳокимликлар ва мутасаддилар кўмагида муаммолар бирин кетин ҳал этиб келинмоқда. Касаба уюшмалари томонидан эса вилоятдаги 362 нафар хотин – қизлар тикув машиналари билан таъминланиб ишли бўлишди. 248 нафар аёлларнинг уй-жойлари таъмирлаб берилди. 129 нафар қийналган аёлга дори-дармон, 31 нафарига даволанишда кўмак кўрсатилди. Коммунал тўловдаги қарздорлиги бартараф этилганлар ва моддий ёрдам берилганлар ҳам оз эмас. Иссиқхона қуриб ва чорва моллари олиб берилганлар, сарторошлик, пазандалик учун зарур ашёларга эга бўлганлар ҳам анчагина. Хуллас, ҳозиргача турмушимда муаммо бор деган аёлларга касаба уюшмалари томонидан 5 миллиард сўмлик кўмак кўрсатилди.\nКонференция делегетлари бирлашма кенгаши тафтиш комиссияси ҳисоботини ҳам қониқарли баҳолашди. Қизғин мунозара ва муҳокамалар, жойлардан билдирилган такфлифларнинг барчаси инобатга олинди. Делегатлар бирлашма кенгашининг ўтган беш йиллик фаолиятини қониқарли баҳолаб Суҳроб Рафиқовни бирлашма кенгаши раислигига қайта сайлашди. Ўзбекистон касаба уюшмалари федерацияси қурилтойига делегатлар кўрсатилди.\nКонференция ишида Ўз КУФК раиси ўринбосари Б.Маҳмадалиев, Самарқанд вилоят ҳокими Э.Турдимовлар иштирок этишди.\nРайхон Абдуллаева, Самарқанд вилоят касаба уюшмалари ташкилотлари бирлашмаси ташкилий ишлар бўлими мудири.\n← Хотин-қизлар қўллаб-қувватланди\nСАНАТОРИЙЛАР ФАОЛИЯТИНИ БОШЛАДИ →


ЎзА - Тухум 200 сўм, гўшт 26 минг сўм. Қайси бозорда?\n23.07.2018 20:45 Чоп этиш версияси\nҲақиқатдан шу нархларда ушбу маҳсулотлар бозорларимизда сотилмоқда. Ўзбекистон Истеъмолчилар ҳуқуқларини ҳимоя қилиш жамиятлари федерацияси онлайн тарзда мамлакатимиз бозорларда сотилаётган маҳсулотларни таҳлил қилмоқда. Шу нуқтаи назардан, мазкур маълумотлар ишончли манбалар асосида тузилган дейиш мумкин.\nБозор ўз номига мос. Ундаги нархлар маҳсулот сифати ва харидорларнинг талабига кўра ўзгариб туради.\nЎзбекистон Истеъмолчилар ҳуқуқларини ҳимоя қилиш жамиятлари федерацияси Қорақалпоғистон Республикаси ва вилоятлардаги бозорларда бугунги нарх-наволар билан таништиришни давом эттиради.\nАйни вақтда юртимизда пишиқчилик мавсуми бўлгани учун, энг аввало, шакарнинг нархи билан қизиқдик. Унинг бир килограмми 4 минг 200 сўмдан 6 минг 500 сўмгача бўлиб, Нукус шаҳар марказий деҳқон бозорида 5000-5500 сўм атрофида, “Сиёб” бозорида 6 минг сўмга сотилмоқда. Қарши шаҳридаги “Ерқўрғон” деҳқон бозорида 4200-4500 сўмга баҳоланмоқда.\nКартошканинг ўртача нархи 1000-1500 сўм бўлиб, унинг энг қиммати Нукус шаҳар марказий деҳқон бозорида икки минг сўмни ташкил этган ҳолда, Андижондаги Янги шаҳар бозорида 750 сўмга сотиилмоқда.\nИссиқ кунларда помидор ва бодринг энг харидоргир бўлиб, уларнинг ўртача баҳоси турлича. Мисол учун, помидорнинг энг арзони Андижонда бўлиб, 500 сўм, энг қиммати эса Самарқандда сотилмоқда. Бозорлар кесимида ўртача нарх минг сўмдан икки минг сўмгача эканлигини кузатиш мумкин. Бодринг нисбатан қимматроқ бўлиб, унинг ўртача нархи 2-3 минг. Термез шаҳар марказий деҳқон бозорида минг сўмга ҳам олсангиз бўлади. Энг баланд баҳони Бухоро шаҳар марказий деҳқон бозорида кузатиш мумкин.\nЎзбекистон Истеъмолчилар ҳуқуқларини ҳимоя\nқилиш жамиятлари федерацияси матбуот хизмати


«САБР СУЛТОНИ» - Ўзбекистон овози газетаси\nҚашқадарё вилоятида Иккинчи жаҳон уруши қатнашчиларига Ўзбекистон Республикаси Президентининг совғалари топширилмоқда. Шунингдек, бугун орамизда бўлмаган собиқ жангчилар номи хотирланмоқда. ЎзХДП Қашқадарё вилоят кенгаши «Нуроний» жамғармаси вилоят бўлими, Қаршидаги 4-мактаб жамоаси ҳамкорлигида уруш қатнашчиси, устоз муаллим Узоқ Қурбонов ҳаёт йўлига бағишланган «Сабр султони» китоби тақдимотини ўтказди.\n...Қарши шаҳрининг Чақар маҳалласидаги оддийгина хонадонда туғилган ўғил фарзандга ота-она умри узоқ бўлсин, деган қутлуғ ниятда Узоқ деб исм қўйди. У ёшлигидан илмга қизиқди. Яхши ўқиди. Ўша йилларда муаллим етишмасди. Мактабда тил-адабиёт ўқитувчиси бўлиб ишлай бошлади. Ота-онаси уни уйлантириб қўйишди. Аммо дунё тинч турмас экан, қаттол уруш бошланиб кетди, Узоқ Қурбонов ҳам фронтга сафарбар этилди. Онаси Муҳаррам ая, умр йўлдоши Ҳаловат остонада зор йиғлаб қолишди...\nУ Ленинград фронтида жанг қилди, Россиянинг бир қатор шаҳар ва қишлоқларини озод қилишда қатнашди. Узоқ Қурбоновни юрт меҳри, она дуоси асради, оёғидан оғир яраланиб, урушдан қайтди. Илмга ташна эмасми, Бухоро педагогика институтида ўқиб, математика фани ўқитувчиси бўлди. Бутун умрини ёш авлод таълим-тарбиясига бағишлади. Аввал мактабга директорлик, кейин Қарши шаҳар халқ таълими бўлимига раҳбарлик қилди. Узоқ Қурбонов 2001 йил 6 март куни 82 ёшда оламдан ўтди. Агар ҳозир ҳаёт бўлганида 100 ёшга етган бўларди...\nЎзХДП вилоят кенгаши, «Нуроний» жамғармаси вилоят бўлими, 4-мактаб жамоаси хотира тадбирини тайёрлаш учун кўп меҳнат қилди. Мактаб ўқувчилари Узоқ Қурбоновнинг ҳаёти, уруш хотираларини саҳнада жонлантириб беришди. Юзлаб шогирдларга устозлик қилган Узоқ Қурбонов умр йўлдоши Ҳаловат ая билан 5 қиз ва 3 ўғилни улғайтириб, барини олий маълумотли қилишди. Унинг фарзанди Илҳом Қурбонов вилоятдаги йирик сув иншоотларидан бирининг раҳбари. У самарали меҳнатлари учун бу йил «Меҳнат шуҳрати» ордени билан тақдирланди.\nҚашқадарё вилояти ҳокими Зафар Рўзиев Китоб туманининг Олақўйлик қишлоғида яшаётган 98 ёшли Мажид Хидировга ҳам Президент совғаларини топширди. Ҳарбий оркестр собиқ жангчига уруш йиллари оммалашган қўшиқларни ижро қилиб берди. Кейин миллий куй-қўшиқлар янгради. Бобо Президентимизни дуо қилди...\n— Боболаримизнинг ҳаёти, жасорати, меҳнати биз ёшлар учун тенгсиз ибрат, — дейди ЎЁИ Қашқадарё вилоят бўлими қошидаги «Камалак» болалар ташкилоти етакчиси, 4-умумтаълим мактабининг 8-синф ўқувчиси, «Йил сардори» кўриги Республика босқичи ғолиби Маржона Жўрақулова. — Биз ёшлар мамлакатимиз раҳбари даъват қилаётганларидек кўп китоб ўқиб, илм сирларини ўрганамиз, муносиб касбларни эгаллаймиз, юртимизга астойдил хизмат қиламиз!


Осиё тараққиёт банки вице-президенти Шиао Жаонинг нутқи - Ўзбекистон овози газетаси\nОсиё тараққиёт банки вице-президенти Шиао Жаонинг нутқи\nПрезидент Ислом Каримов Жаноби Олийлари!\nКонференция иштирокчилари, хонимлар ва жаноблар!\nДунёдаги барча давлат барқарор ва мутаносиб иқтисодий ривожланишга эришиш йўлини изламоқда. Ўзбекистонни ривожлантириш бўйича давлат стратегиясининг амалга оширилиши жаҳондаги мавжуд иқтисодий ўзгарувчанликка қарамай, юксак самараларга эришиш имконини бермоқда. Ўзбекистон жаҳон иқтисодий инқирози шароитида иқтисодий ривожланишнинг юқори суръатларини сақлаб келаётган дунёдаги саноқли давлатлардан биридир. Мамлакат йиллик ўсиш суръатлари бўйича жаҳондаги ўртача кўрсаткичдан анча юқори натижаларни қўлга киритмоқда.\nПрезидент Ислом Каримовнинг ўтган йил якунларига бағишланган маърузасида таъкидланганидек, Ўзбекистоннинг жадал ва барқарор ривожланиши аҳоли жон бошига реал даромадни 8 баравар ошириш имконини берди. Айни пайтда Ўзбекистоннинг ижтимоий ривожланиш соҳасидаги салмоқли ютуқларини ва мамлакат фаровонлиги йил сайин ошиб бораётганини таъкидлаш лозим.\nМен, фурсатдан фойдаланиб, Президент Ислом Каримовни ана шу улкан ютуқлар билан самимий табриклайман. Ўзбекистон иқтисодиётни оқилона бошқариш ва макроиқтисодий асосни мустаҳкамлаш орқали барча мамлакатларга хос муаммоларни муваффақиятли ҳал этган ҳолда тараққиёт йўлидан изчил қадамлар билан бормоқда. Ўзбекистон – Марказий Осиёдаги иқтисодиёти жадал ривожланаётган давлатлардан биридир. Шу боис Ўзбекистон 2020 йилга бориб ўртачадан юқори даромадга эга давлатга айланишдек ўзининг эзгу мақсадига эришиши мумкин. Мамлакат олдида турган навбатдаги вазифалар ривожланишнинг юқори суръатларини таъминлаш, янги иш ўринларини яратиш, аҳолининг ижтимоий аҳволини янада яхшилашдан иборатдир.\nЎзбекистонни ривожлантириш давлат стратегияси, 2012-2015 йилларда аҳоли фаровонлигини ошириш стратегиясида қайд этилганидек, салмоқли инвестициялар ва тузилмавий ислоҳотлар воситасида ушбу мақсадларга эришишга йўналтирилган.\nОТБнинг Ўзбекистонга оид стратегияси Ўзбекистонни комплекс ривожлантириш ва иқтисодиёти саноатлашган ҳамда диверсификация қилинган замонавий давлатга айлантириш бўйича миллий стратегияси асосида ишлаб чиқилган.\nЯхлит ривожланишга эришиш ҳамда қишлоқ билан шаҳар ўртасидаги тафовутни қисқартириш мақсадида ОТБ қишлоқда энергетика, транспорт, сув таъминоти ва канализация тармоқларини яхшилаш, шунингдек, сув ресурсларини бошқаришни такомиллаштириш бўйича амалий ёрдам кўрсатмоқда.\nПрезидент Ислом Каримов томонидан амалга оширилаётган сиёсий ислоҳотларни давом эттириш мақсадида бизнинг стратегик ҳамкорлигимиз хусусий секторни ривожлантиришга, самарали бошқарувни рағбатлантиришга ҳамда техник билим ва хизматлар кўрсатишга қаратилган.\nЎзбекистон билан ҳамкорлигимиз тобора мустаҳкамланиб бормоқда. Буни инвестицияларнинг умумий ҳажми 8 миллиард доллардан ортиқ бўлган 47 лойиҳа мисолида ҳам кўриш мумкин. Бунда ОТБ томонидан молиялаштириш миқдори 3,5 миллиард долларга тенг бўлиб, лойиҳалар қийматининг қарийб ярмини ташкил этади. ОТБ Ўзбекистоннинг энергетика, йўл инфратузилмаси, молиявий секторини модернизация қилиш ва янгилаш билан боғлиқ муҳим лойиҳаларда, шунингдек, мамлакатнинг саноат салоҳиятини ривожлантиришда фаол иштирок этаётганидан фахрланади.\nПрезидент Ислом Каримов ташаббуси билан 2009 йилда амалга оширила бошланган уй-жой қурилиши дастури миллий ривожланиш стратегиясининг, айни пайтда ОТБ ва Ўзбекистоннинг ҳамкорлик стратегиясининг муҳим йўналиши ҳисобланади.\nУшбу дастур Ўзбекистон билан ОТБ ўртасида жадал ривожланаётган ҳамкорликка яққол мисол бўла олади. Дастур доирасидаги биринчи лойиҳа 8,5 минг қишлоқ оиласига турмуш шароитини яхшилаш имкониятини берди. Айни пайтда 850 пудратчига кўмак кўрсатилиб, бутун мамлакат бўйича қишлоқ аҳолиси учун 100 минг иш ўрни яратилди.\nҲар бир қишлоқ массивида чакана савдо ва хизмат кўрсатишни ташкил қилиш учун жойлар ажратилган. Электр, газ ва сув билан ишончли таъминлаш орқали касаначиликни ривожлантириш учун кенг имкониятлар яратилган. Бош режа асосида атроф-муҳит учун мақбул янги қурилиш технологиялари ва материалларидан фойдаланиб барпо этилган замонавий уй-жойлар қурилиш саноатини ривожлантиришни рағбатлантириш ҳамда ўзбек тадбиркорлари ва мазкур соҳалар учун қўшимча имкониятлар яратади. Ушбу имкониятлар ҳукуматнинг қишлоқ тадбиркорлари учун кредитлаш ва молиялаштириш тизимини такомиллаштиришга қаратилган саъй-ҳаракатларининг амалдаги ифодасидир.\nБундай инновацион ва ноёб дастур доирасидаги ҳамкорлик ОТБ тарихида илк бор амалга оширилмоқда. Қатор янги ёндашувлар ва ечимлар давлат инвестицияларининг, шунингдек, қишлоқ ҳудудларини ривожлантириш бўйича янги механизмларнинг самарадорлигини ошириш мақсадида ишлаб чиқилган. Бунга қуйидаги илғор механизмлар киради: ижтимоий ҳимояга муҳтож аҳоли қатламлари имкониятларини кенгайтириш; пудратчилар – кичик бизнес субъектлари учун тендер савдоларини ўтказиш бўйича содда ва тушунарли қоидаларни ишлаб чиқиш, шунингдек, савдоларни ўтказиш самарадорлигини ошириш. Бу турдаги илк дастурнинг амалга оширилиши ўзбек ёшларига миллий ривожланиш дастурида фаол иштирок этиш, касб кўникмаларини ривожлантириш ва дастурнинг кафолатланган ютуқларига ўз ҳиссасини қўшиш имконини беради.\n2011 йилнинг сентябрида ОТБ қишлоқ жойларида уй-жой қурилиши бўйича давлат дастурини қўллаб-қувватлаш мақсадида 500 миллион АҚШ доллари миқдоридаги кўп йиллик инвестиция дастурини тасдиқлади. Қишлоқни комплекс ривожлантириш бўйича уй-жой дастури уч принципиал вазифани ўз ичига олади:\nбиринчидан, 2015 йилгача бўлган даврда қишлоқ аҳолисига 50000 ипотека кредитлари ажратилишини қўллаб-қувватлаш;\nиккинчидан, маҳаллий бошқарув органларининг қишлоқ жойларини ривожлантириш борасидаги имкониятларини кенгайтириш;\nучинчидан, қишлоқ жойларига инвестиция киритилишини рағбатлантириш ва кичик бизнес ривожига кўмаклашиш.\nДастур аҳолини янги ва замонавий уй-жой, яхшиланган инфратузилма ва ижтимоий хизматлар, ипотека кредитлари билан таъминлаш борасида ёрдам кўрсатади. Айни пайтда у маҳаллий қурилиш секторини ривожлантиришга кўмаклашади, шифокорлар, ўқитувчилар ва бошқа касб эгалари учун қишлоқ жойларининг жозибадорлигини ошириш, шунингдек, бу жараёнда янги иш ўринлари яратилишига ўз ҳиссасини қўшади.\nЯнги уй-жойлар замонавий дизайн ва қулайликларга эга, электр ва сув билан таъминланган. Янги уйлар қишлоқ жойларида юқори уй-жой стандартларини ўзида акс эттиради, оилалар, айниқса, хотин-қизлар учун юксак даражадаги қулайликлар ва шарт-шароитларни таъминлаш имконини беради.\nБундан ташқари, янги уй-жойлар қишлоқлар кўркига кўрк қўшади. Болалар боғчаси, мактаблар ва врачлик пунктлари бевосита яқин атрофда жойлашгани ҳам аҳоли учун катта қулайликлар яратади. Шунингдек, кичик бизнес субъектлари яқин атрофда ташкил этилади. Янги уйлар билан бир вақтда коммунал инфратузилма ҳам барпо этилмоқда. Транспорт ва бошқа жамоат хизматларидан фойдаланиш имкониятлари пухта ўйланган.\nБундай замонавий шароит қишлоқларда оилавий ҳаётнинг янги мезонларини белгилаш имконини беради. Шуни мамнуният билан таъкидламоқчиманки, дастур мамлакатнинг ҳар бир ҳудудида қишлоқ аҳолиси манфаатларини таъминлашга хизмат қилади.\nДастурда, шунингдек, ўртача даромади унчалик юқори бўлмаган оилаларга ҳам узоқ муддатли ипотека кредити бериш кўзда тутилган. Ёш оилалар, нотўкис оила; серфарзанд оилалар; шунингдек, имконияти чекланган шахслар яшайдиган оилалар – буларнинг барчаси дастурда иштирок этади.\nСифатли таълим ва тиббий хизмат кўрсатиш учун зарур бўлган ўқитувчилар ва шифокорлар, айни пайтда иш жойларини ташкил этадиган тадбиркорлар ҳам дастурнинг мақсадли иштирокчилари сирасига киради.\nҚишлоқ жойларида уй-жой қуриш дастури катта самара беради: ҳар йили қарийб 1000 қишлоқ пудратчисига бизнес учун имкониятлар яратилади, 100 мингга яқин иш ўринлари ташкил этилади.\nЯнги қишлоқ массивларида кичик бизнесни ривожлантириш янада рағбатлантирилади, умуман, қишлоқ жойларида очиладиган иш ўринларининг 50 фоиздан ортиғи ана шу массивлар ҳиссасига тўғри келади. Ҳар бир янги қишлоқ массиви чакана савдо ва хизмат кўрсатиш шохобчаларига эга бўлади. Электр қуввати, газ ва сув билан таъминланган ҳар бир янги хонадонда касаначиликни ташкил этиш учун янги имкониятлар очилади. Ҳар йили кичик бизнес ва касаначиликка оид 3 мингга яқин субъект, шунингдек, 15 мингтагача иш ўринлари ташкил қилиниши мумкин.\nРежалаштирилаётган янги массивлар, уйларнинг замонавий қиёфаси, янги қурилиш технологиялари ва материаллари, шунингдек, экологик жиҳатдан оқилона қурилиш ечимлари қурилиш секторини ривожлантиришга кўмаклашади ҳамда тадбиркорлик ва саноатни ривожлантириш учун қўшимча имкониятлар яратади.\nУшбу дастурнинг самарадорлиги тобора ошмоқда. Энг яхши халқаро стандартлар асосида “электрон ҳукумат” тизимини ривожлантириш бўйича кўрилаётган чора-тадбирлар ғоят долзарб аҳамиятга эга. Ушбу дастурни тўлиқ қўллаб-қувватлаётган ОТБ яқинда Ўзбекистонда электрон ҳукумат стратегиясини жорий этишни қўллаб-қувватлашга техник кўмаклашиш дастурини тасдиқлади. Бу йўналишдаги фаолият қишлоқда уй-жой қурилиши дастурининг истиқболда ҳам самарадорлигини янада оширишга хизмат қилади.\nКелажакни назарда тутган ҳолда, шуни ишонч билан айтиш мумкинки, ОТБнинг Ўзбекистон билан ҳамкорлиги мутаносиб тараққиётга эришиш йўлида иқтисодиётни изчил диверсификация қилишни давом эттириш имконини беради. ОТБ Ўзбекистон билан қуйидаги соҳаларда ҳамкорлик қилади:\nэнергетикани ривожлантириш, жумладан, арзон нархдаги электр қуввати билан таъминлаш учун қуёш энергиясидан фойдаланишни кенгайтириш;\nсув таъминоти, канализация ва қаттиқ маиший чиқиндиларни қайта ишлаш тизимларини яхшилаш;\nқишлоқ хўжалиги самарадорлигини яхшилаш ва фермер хўжаликлари даромадларини ошириш мақсадида ирригация тизимларини тиклаш;\nбозорларга чиқиш имкониятларини ошириш учун автомобиль ва темир йўллар қуриш ва кенгайтириш;\nмикро ва макро бизнес учун молиявий ресурслардан фойдаланиш имкониятларини яхшилаш.\nБиз Ўзбекистон раҳбарияти билан ҳамкорликда, ривожланишнинг устувор йўналишлари бўйича, жумладан, мамлакат саноатини модернизациялаш дастури бўйича, шунингдек, қишлоқ билан шаҳар аҳолиси даромадлари ўртасидаги тафовутни қисқартириш бўйича иш олиб бормоқдамиз.\nПрезидент Ислом Каримов раҳнамолигида Ўзбекистонда қишлоқ жойларини комплекс ривожлантириш юзасидан амалга оширилаётган ислоҳотлар барқарор ва мувозанатли иқтисодий ўсишни, шунингдек, узоқ муддатли истиқболда одамлар фаровонлигини оширишни таъминлашга хизмат қилади.\nБу эса Ўзбекистоннинг барқарор ва мувозанатланган ривожланишини таъминлаш учун зарур бўлиб, мамлакатнинг юксак даромадли давлатлар қаторидан жой олишида муҳим аҳамият касб этади.\nОТБ Ўзбекистон билан янада яқинроқ ҳамкорлик қилишдан манфаатдордир. Биз бундан буён ҳам иқтисодиётни диверсификация қилиш, хусусий секторни ривожлантириш ва янги иш ўринларини ташкил этиш масалаларида Ўзбекистон билан ҳамкорлик қилишга тайёрмиз.\nМен самимий меҳмондўстлик ва ушбу муҳим халқаро анжуман юқори савияда ташкил этилгани учун Ўзбекистон Президентига алоҳида миннатдорлик изҳор этмоқчиман.